**ΑΝΑΡΤΗΤΕΑ ΣΤΗ ΔΙΑΥΓΕΙΑ**

**ΑΡΙΘΜ ΠΡΩΤ: 24916**

**Λιβαδειά 21/12/2020**

**ΑΠΟΣΠΑΣΜΑ**

Από το πρακτικό της αριθμ.2020-23ης ΕΙΔΙΚΗΣ Συνεδρίασης –

ΜΕ ΤΗΛΕΔΙΑΣΚΕΨΗ

του Δημοτικού Συμβουλίου Λεβαδέων

Αριθμός απόφασης  **204**

**ΘΕΜΑ:** **Έγκριση Προϋπολογισμού και Ολοκληρωμένου Πλαισίου Δράσης (Ο.Π.Δ.) οικονομικού Έτους 2021**

Στη Λιβαδειά σήμερα την 16η Δεκεμβρίου 2020, ημέρα Τετάρτη και ώρα 18:00 μ.μ , συνήλθε σε ΕΙΔΙΚΗ συνεδρίαση το Δημοτικό Συμβούλιο του Δήμου Λεβαδέων  **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε**  **με τηλεδιάσκεψη**   κατ ΄εφαρμογή  **τ**ης παρ 3 της υπ αριθμ. ΔΙΔΑΔ/Φ69/133/Οικ.20764/7-11-2020 εγκυκλίου του Υπουργείου Εσωτερικών (ΑΔΑ:Ψ48Γ46ΜΤΛ6-ΛΣΡ) « **Μέτρα και ρυθμίσεις στο πλαίσιο της ανάγκης περιορισμού της διασποράς του κορωνοϊού».** και ύστερα από την από  **24390/11-12-2020**   έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε ηλεκτρονικά σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Διαπιστώθηκε κατά την έναρξη της διακοπείσας συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 23 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Γαλανός Κων/νος |
|  | Μητάς Αλέξανδρος | 2 | Πούλος Ευάγγελος |
|  | Τσεσμετζής Εμμανουήλ | 3 | Παπαϊωάννου Λουκάς |
|  | Δήμου Ιωάννης | 4 | Αρκουμάνης Πέτρος |
|  | Αποστόλου Ιωάννης | 5 | Γερονικολού Λαμπρινή |
|  | Σάκκος Μάριος | 6 | Μπαρμπέρης Νικόλαος |
|  | Νταντούμη Ιωάννα | 7 | Αλεξίου Λουκάς |
|  | Καράβα Χρυσοβαλάντου Βασιλική (Βάλια) | 8 | Πλιακοστάμος Κων/νος |
|  | Μερτζάνης Κων/νος | 9 | Χέβα Αθανασία(Νάνσυ) |
|  | Γιαννακόπουλος Βρασίδας | 10 | Σπυρόπουλος Δημοσθένης |
|  | Σαγιάννης Μιχαήλ |  |  |
|  | Πούλου Γιώτα |  |  |
|  | Καπλάνης Κων/νος |  |  |
|  | Τόλιας Δημήτριος |  |  |
|  | Τζουβάρας Νικόλαος |  |  |
|  | Καράλης Χρήστος |  |  |
|  | Φορτώσης  Αθανάσιος |  |  |
|  | Κοτσικώνας Επαμεινώνδας |  |  |
|  | Μπράλιος Νικόλαος |  | Οι οποίοι δεν παρέστησαν αν |
|  | Τσιφής Δημήτριος |  | και κλήθηκαν νόμιμα |
|  | Καραμάνης Δημήτριος |  |  |
|  | Τουμαράς Βασίλειος |  |  |
|  | Κατής Χαράλαμπος |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

**Εισηγούμενος το μοναδικόθέμα** τηςημερήσιας διάταξης ο Πρόεδρος έδωσε το λόγο στον Δ/ντή των Οικονομικών Υπηρεσιών του Δήμου Λεβαδέων ο οποίος είπε:

*Η επιχείρηση της περιγραφής των οικονομικών συνθηκών μέσα στις οποίες κατατίθεται για συζήτηση και ψήφιση ο προϋπολογισμός του οικονομικού έτους 2021 και η προσπάθεια αποτίμησης των εξελίξεων, θετικών ή αρνητικών, της χρονιάς που πέρασε, ή του επαρκούς προσδιορισμού της οικονομικής βάσης πάνω στην οποία θα μπορούσαν να στηριχθούν προβλέψεις, προοπτικές και προσδοκίες, δυστυχώς οδηγεί στη δυσάρεστη θέση μιας κουραστικής επανάληψης.*

***Το καθεστώς της σοβαρής αβεβαιότητας,*** *που συνεπάγεται η ευμετάβλητη πιθανολόγηση του χρόνου λήξης της πανδημίας και* ***η διάρκεια της κρίσης****, που συσχετίζεται με το χρονικό σημείο εξάλειψης του υγειονομικού κινδύνου, αποτελεί σήμερα την πιο σημαντική, αλλά* ***άγνωστη παράμετρο για τη διαδικασία οικονομικών προβλέψεων.***

*Από το 2009 έως 2016 η κρατική επιχορήγηση προς τους Δήμους (ΚΑΠ) μειώθηκε περίπου κατά 60%, η ΣΑΤΑ από 1.107 εκ. ευρώ το 2009 περιορίσθηκε στα 180 εκ. ευρώ το 2017, ενώ σημαντικοί πόροι μεταφέρθηκαν στην κεντρική κυβέρνηση (τέλη χρήσης βοσκοτόπων, φόρος ζύθου,προνοιακά επιδόματα κλπ)*

*Τα βασικά συμπεράσματα για την Τοπική Αυτοδιοίκηση από την κατάθεση του Τακτικού Προυπολογισμού του Κράτους για το 2021 είναι:*

* *Μειωμένες κατά 214 εκ. ευρώ εμφανίζονται  οι κρατικές επιχορηγήσεις προς τους δήμους για το 2021 σύμφωνα με τον Κρατικό Προϋπολογισμό, που συζητείται στην Βουλή*
* *Δεν προβλέπεται καμμία επιχορήγηση για την αντιμετώπιση του Covid-19*
* *Συνεχίζεται η αυθαίρετη εφαρμογή του Ν. 3852/2010.*
* *Δεν υπάρχει μνεία για τα παρακρατηθέντα.*
* *Διατηρείται η υποχρέωση παραγωγής πλεονασμάτων, από τους ΟΤΑ*
* *Η πορεία του Προγράμματος Δημοσίων Επενδύσεων είναι καθοδική, από όπου χρηματοδοτούνται τα τεχνικά προγράμματα των δήμων. Ιδιαίτερα ασθενείς εμφανίζονται οι Εθνικοί πόροι του ΠΔΕ από 2021 εκ, ευρώ, μειώνονται στα 750 εκ. ευρώ. (Για συγκριτικούς μόνο λόγους υπενθυμίζεται ότι η ΣΑΤΑ των δήμων το 2009 ανήλθε στα 1.107 εκατ. ευρώ)*

*Στον τακτικό προυπολογισμό του Κράτους για το 2021, η εκτίμηση των εσόδων της Α’/θμιας Αυτοδιοίκησης για το 2020 είναι 2.290 εκατομύρια ευρώ και στο 2021 προβλέπονται 2.076 εκατομύρια ευρώ.*

*Όπως προκύπτει και από τους πίνακες της Εισηγητικής Έκθεσης του Κρατικού Προϋπολογισμού 2021, ενώ τα έσοδα του Φόρου Εισοδήματος Φυσικών και Νομικών Προσώπων προβλέπεται να αυξηθούν, το 2021, κατά 1.065 εκ. ευρώ οι αντίστοιχοι ΚΑΠ δεν λαμβάνουν ούτε ένα ευρώ αύξηση (η αυτοδιοίκηση συμμετέχει με 21,2%)*

*Αντίστοιχα, το ποσό της αύξησης  των ΚΑΠ των δήμων λόγω της προβλεπόμενης αύξησης των φορολογικών εσόδων του ΦΠΑ έπρεπε να ανέλθει στα 296 εκατ. ευρώ και στον Κρατικό Προϋπολογισμό 2021, προβλέπεται αύξηση των ΚΑΠ κατά 57 εκατ. ευρώ. Σημειώνεται, ότι και φέτος και για μία ακόμη χρονιά στα έσοδα των ΚΑΠ δεν έχουν συνυπολογιστεί τα φορολογικά έσοδα από Παρελθόντα Οικονομικά Έτη.*

*Επίσης καμία αναφορά δεν  υπάρχει για απόδοση στους δήμους της νέας γενιάς παρακρατηθέντων. Η συζήτηση για το θέμα έχει επανέλθει δριμύτερη στους κόλπους της Αυτοδιοίκησης, και αυτό όχι τυχαία, καθώς υπολογίζεται ότι από το 2010 μέχρι σήμερα, η μη απόδοση θεσμοθετημένων πόρων στους δήμους ανέρχεται σε αρκετά δις ευρώ. Επιπλέον μετά τη μεγάλη χρηματοδοτική αφαίμαξη που υπέστησαν τα έσοδα των δήμων (πάνω από 60%) στην περίοδο των μνημονίων,  τώρα προστίθενται  και οι απώλειες εσόδων και οι αυξημένες δαπάνες λόγω της πανδημίας.*

*Παρόλα αυτά, ο Κρατικός Προϋπολογισμός επιμένει και φέτος σε προβλέψεις για πλεονάσματα στα οικονομικά των δήμων. Μάλιστα ενώ στο Προσχέδιο υπήρχε πρόβλεψη η Τοπική Αυτοδιοίκηση να παρουσιάσει ελλείμματα ύψους 100 εκ. ευρώ,  στον Κρατικό Προϋπολογισμό που κατατέθηκε στη Βουλή, προβλέπεται ότι θα παρουσιάσει 80 εκ. ευρώ πλεόνασμα.*

*Σημειώνεται ότι με την αναστολή ισχύος του Προγράμματος Σταθερότητας και Ανάπτυξης, λόγω της πανδημίας,  η Γενική Κυβέρνηση θα παρουσιάσει, το 2020, συνολικό πρωτογενές έλλειμμα 11.141 εκ. ευρώ και το 2021, 6.591 εκ. ευρώ.*

*Στον λογαριασμό «Τρέχουσες και λοιπές κεφαλαιακές μεταβιβάσεις» δεν εμπίπτουν μόνο οι ΚΑΠ αλλά και οι μεταβιβάσεις από το ΕΣΠΑ. Είναι λογικό, όχι μόνο πανδημίας αλλά κυρίως λόγω της φάσης υλοποίησης της προγραμματικής περιόδου, να αναμένονται, το 2021, οι απορροφήσεις από το ΕΣΠΑ αυξημένες. Στο προσχέδιο οι δαπάνες για επενδύσεις εμφανίζονται αυξημένες σε σχέση με το 2020. Από τον λογαριασμό «Τρέχουσες και λοιπές κεφαλαιακές μεταβιβάσεις» εάν αφαιρεθούν οι αυξημένες δαπάνες των συγχρηματοδοτούμενων, μειώνεται έτι περαιτέρω η συμμετοχή των Κ.Α.Π.*

*Ένα επίσης στοιχείο, που σηματοδοτεί ότι η μείωση των Κ.Α.Π. θα είναι μεγαλύτερη, είναι η προβλεπόμενη αύξηση που αναμένεται στα ίδια έσοδα της Αυτοδιοίκησης*

Οπως είναι γνωστό ο προϋπολογισμός συντάχθηκε ως προσχέδιο με την 248/6-10-2020 (ΑΔΑ:ΨΗ5ΤΩΛΗ-ΦΝ6) Απόφαση της Οικονομικής Επιτροπης και ανέβηκε στην ηλεκτρονική βάση του Υπουργείου Εσωτερικών την 7/10/2020.

***Λήφθηκαν υπόψη:***

*α)****Η εγκύκλιος 24823/19-7-2014 του Υπουργείου Εσωτερικών*** *που αναφέρει ότι σε κάθε περίπτωση οι νέες δημοτικές αρχές έχουν την δυνατότητα να τροποποιήσουν το σχέδιο του προυπολογισμού*

*β)* ***Η εγκύκλιος 23/30-11-2016 του Υπουργείου Εσωτερικών*** *περί ελέγχου προυπολογισμών οικονομικού έτους 2017,η οποία μεταξύ των άλλων αναφέρει:*

*« …… Είναι δυνατή η ψήφιση και επικύρωση προϋπολογισµού, στον οποίο εγγράφονται ποσά διάφορα αυτών που θα αναφέρονται στη γνώµη, υπό την αυτονόητηπροϋπόθεσηότιδενπαραβιάζονταιοιοδηγίεςτηςυπ΄αριθµ.23976/26.07.2016 ΚΥΑ και αιτιολογούνται οι τυχόν προσαρµογές που επήλθαν στο σχέδιο του προϋπολογισµού από την οικονοµική επιτροπή ή το συµβούλιο, είτε λόγω του χρόνου υποβολής του στο τελευταίο, είτε λόγω του περιεχοµένου της γνώµης και των οδηγιών του ΥΠΕΣ ή για οποιοδήποτε άλλο λόγο που στοιχειοθετείται επαρκώς.*

*Στο πλαίσιο της πρόβλεψης περί προσαρµογών και προκειµένου να αποτυπωθούν µε πιο αξιόπιστο τρόπο οι προβλέψεις ως προς την είσπραξη των εσόδων, είναι δυνατόν για τις οµάδες εσόδωνΙ. Και ΙΙ. Να έχουν εγγραφεί στον προϋπολογισµό ποσά µε βάση άλλο µήνα αναφοράς, µεταγενέστερο αυτού που αναφέρεται στη γνώµη του Παρατηρητηρίου. Στην περίπτωση αυτή όµως, προκειµένου να καταστεί δυνατός ο έλεγχος νοµιµότητας, σύµφωνα και µε τις σχετικές οδηγίες των ανωτέρω ΚΥΑ, απαιτείται η προηγούµενη ενσωµάτωση των σχετικών οικονοµικών στοιχείων στον Κόµβο ∆ιαλειτουργικότητας»*

*γ) Σήμερα, με τα στοιχεία του Οκτωβρίου ενσωματωμένα στην ηλεκτρονική βάση δεδομένων, έχουν προκύψει νέα δεδομένα για τις πιστώσεις που πρέπει να εγγραφούν στον προϋπολογισμό του 2021*

*δ) Επικαιροποιήθηκε το πρόγραμμα επενδύσεων και το τεχνικό πρόγραμμα και με βάση τα νέα δεδομένα .*

*Τέλος*

*ε) Για το σχέδιο του προϋπολογισμού το Παρατηρητήριο με το αριθ. πρωτ. 863/4-12-2020 έγγραφό του, διατύπωσε την γνώμη ότι ο προυπολογισμός έχει* ***τηρήσει*** *τις οδηγίες που δόθηκαν με την υπ’αριθμ. 46735/23.07.2020 ΚΥΑ και με τις απαντήσεις του πεδίου «Συχνές Ερωτήσεις: Προϋπολογισμοί Τ.Α.-2021», οι οποίες ταυτόχρονα αποτέλεσαν κριτήρια της διενεργούμενης αξιολόγησης και είναι ι****σοσκελισμένος****.*

*στ)Το Δημοτικό Συμβούλιο δεν έχει μεταβιβάσει επιπλέον αρμοδιότητες στις κοινότητες και συνεπώς δεν απαιτείται απόφαση των συμβουλίων των κοινοτήτων για τον προυπολογισμό των αρμοδιοτήτων που τους έχουν μεταβιβασθεί*

*Ο Δήμος Λεβαδέων προσάρμοσε τον Προυπολογισμό οικονομικού έτους 2021 στα σημερινά δεδομένα, μη παραβιάζοντας τις οδηγίες της Κ.Υ.Α. 46735/2020*

*Για τον σκοπό αυτό ο Δήμος έκανε χρήση της εκτέλεσης των προυπολογισμών 2019 και 2020 μέχρι 31 Οκτωβρίου, αφού για τα χρονικά διαστήματα αυτά έχει αναρτήσει τα Στατιστικά Δελτία στην βάση δεδομένων «Οικονομικών στοιχείων ΟΤΑ»*

*Με την 197/2020 (ΑΔΑ:6Ε2ΤΩΛΗ-5ΚΚ) Απόφαση του Δημοτικού Συμβουλίου έγινε η έγκριση του Τεχνικού Προγράμματος για το έτος 2021*

*Η συρρίκνωση των πόρων της Τοπικής Αυτ/σης είναι φυσική συνέπεια της όλης οικονομικής και υγειονομικής κατάστασης που επικρατεί στη χώρα . Έτσι λοιπόν διαπιστώνεται μείωση στους ΚΑΠ και στη ΣΑΤΑ .*

*Είναι γνωστό ότι στον προϋπολογισμό εγγράφονται έσοδα και δαπάνες που προβλέπονται από το νόμο και επ΄ ουδενί ο προϋπολογισμός δεν μπορεί να είναι διεκδικητικός .*

*Τα έσοδα που εγγράφονται είναι αυστηρά προσδιορισμένα όπως γράφονται με βάση την ΚΥΑ .* [*Οικ.38347/27-7-2018 (ΦΕΚ 3086/27-7-2018 τεύχος Β'*](http://www.dimosnet.gr/index.php?MODULE=bce/application/pages&Branch=N_N0000000002_N0000023676_N0000000020_N0000000211_N0000027505_N0000027762_S0000136077#_blank)*). : “Παροχή οδηγιών για την κατάρτιση του προϋπολογισμού των Δήμων, οικονομικού έτους 2018 - τροποποίηση της υπ’ αριθμ. 7028/2004 (Β΄ 253) απόφασης” σε συνδυασμό με τις διατάξεις του άρθρου 77 του Ν. 4172/13.*

*Υποχρέωσή μας ως φορείς της γενικής κυβέρνησης είναι να κρατάμε τον προϋπολογισμό στα πλαίσια της γενικής δημοσιονομικής πολιτικής όπως σαφώς ορίζει ο Ν. 4270.*

*Ο προϋπολογισμός με βάση τις οδηγίες πρέπει να είναι ισοσκελισμένος και κατά προτεραιότητα εγγράφονται οι υποχρεωτικές δαπάνες και ότι περισσεύει κατανέμεται στις προαιρετικές δαπάνες . Από έργα από ιδίους πόρους εγγράφονται μόνο εκείνα που η δαπάνη τους αιτιολογείται από την ύπαρξη των εσόδων.*

*Από το Π.Δ.Ε απαγορεύεται η εγγραφή πιστώσεων παρά μόνο άν υπάρχει έγκριση με Α.Δ.Α.*

*Ο προϋπολογισμός με τα τελικά στοιχεία αυτά δηλαδή της 31/12/2020 θα γίνει ύστερα από σχετική αναμόρφωση και κατόπιν θα έχουμε την τελική εικόνα του.*

**Στη συνέχεια ο Πρόεδρος έθεσε υπόψη του Δημοτικού Συμβουλίου την υπ΄αριθμ.325/2020 (ΑΔΑ ΩΤ8ΘΩΛΗ-Ζ3Ξ) (κατά πλειοψηφία) Απόφαση της Οικονομικής Επιτροπής σύμφωνα με την οποία :**

***Εισηγείται την κατάρτιση του σχεδίου προϋπολογισμού του Δήμου Λεβαδέων. και του Ολοκληρωμένου Πλαισίου Δράσης (Ο.Π.Δ.) για το οικονομικό έτος 2021 , που περιλαμβάνει έσοδα και έξοδα συνολικού ποσού (27.139.092€), συμπεριλαμβανομένου τόσο του χρηματικού υπολοίπου (4.030.047 ευρώ) όσο και του αποθεματικού (250.864 ευρώ), όπως συνοπτικά εμφανίζεται στους κατωτέρω πίνακες και αναλυτικά στο συνημμένο σχέδιο το οποίο αποτελεί αναπόσπαστο μέρος την παρούσας απόφασης που διαμορφώθηκε μετά τη γνώμη του Παρατηρητηρίου , τις οδηγίες του ΥΠΕΣ και την αιτιολογική έκθεση του Δήμου που επίσης συνοδεύουν υποχρεωτικά την παρούσα.***

***Πίνακας 1. Εσοδα Προυπολογισμού 2021***

|  |  |  |  |  |  |  |
| --- | --- | --- | --- | --- | --- | --- |
| **Κ.Α.** | **Περιγραφή** | **Διαμορφωθέντα 31/10/2020** | **Βεβαιωθέντα 31/10/2020** | **Εισπραχθέντα 31/10/2020** | **Εκτίμηση εισπράξεων 31/12/2020** | **Σχέδιο Προυπ/σμού 2021** |
| 0 | Τακτικά Εσοδα | 6.869.337,60 | 5.641.015,95 | 4.889.988,95 | 6.661.347,29 | 6.844.254,32 |
| 1 | Εκτακτα Εσοδα | 5.935.656,09 | 2.244.925,29 | 2.244.647,55 | 4.582.438,69 | 6.808.127,89 |
| 2 | Εσοδα Π.Ο.Ε. | 550.350,00 | 760.320,61 | 581.543,79 | 605.793,16 | 618.190,00 |
| 31 | Δάνεια | 483.800,00 | 205.475,28 | 205.475,28 | 483.800,00 | 200.000,00 |
| 32 | Εισπρακτέα Υπόλοιπα | 5.195.045,14 | 5.195.045,14 | 1.107.265,25 | 1.192.261,00 | 5.172.022,22 |
| 4 | Εισπράξεις υπέρ τρίτων | 3.688.850,45 | 2.805.502,03 | 2.651.830,53 | 3.466.907,00 | 3.466.450,00 |
| 5 | Χρημ. Υπόλοιπο | 4.607.078,26 | 4.607.078,26 | 4.607.078,26 | 4.607.078,26 | 4.030.047,28 |
|  | **Σύνολα** | **27.330.117,54** | **21.459.362,56** | **16.287.829,61** | **21.599.625,40** | **27.139.091,71** |

***Πίνακας 2. Εξοδα Προυπολογισμού 2021***

|  |  |  |  |  |  |  |
| --- | --- | --- | --- | --- | --- | --- |
| **Κ.Α.** | **Τίτλος εξόδων** | **Διαμορφωθέντα 31/10/2020** | **Τιμολογηθέντα 31/10/2020** | **Πληρωμές 31/10/2020** | **Εκτίμηση Πληρωμών 31/12/2020** | **Σχέδιο Προυπ/σμού 2021** |
| 6. | Εξοδα χρήσης | 10.760.129,69 | 7.546.393,74 | 7.273.048,35 | 9.756.301,75 | 10.566.887,18 |
| 7. | Επενδύσεις | 8.762.764,21 | 1.921.210,68 | 1.700.474,21 | 4.266.191,98 | 9.168.558,75 |
| 81 | Πληρωμές ΠΟΕ | 827.683,48 | 741.673,35 | 739.224,39 | 736.721,46 | 376.966,65 |
| 82 | Αποδόσεις υπέρ Δημοσίου και τρίτων | 2.968.300,58 | 2.337.704,94 | 2.319.704,94 | 2.807.860,00 | 2.870.648,04 |
| 85 | Προβλέψεις μη είσπραξης | 3.821.919,00 | 0,00 | 0,00 | 0,00 | 3.934.086,34 |
| 9. | Αποθεματικό | 189.320,58 | 0,00 | 0,00 | 0,00 | 221.944,75 |
|  | **Σύνολα** | **27.330.117,54** | **12.546.982,71** | **12.032.451,89** | **17.567.075,19** | **27.139.091,71** |

## *Ολοκληρωμένο Πλαίσιο Δράσης (ΟΠΔ 2020) Δήμου Λεβαδέων*

*Με την υπ’ αριθμ.* ***34574/05-07-2018 ( ΦΕΚ 2942 και 3635 B΄)*** *κοινή απόφαση των Υπουργών Εσωτερικών και Οικονομικών «Καθορισμός στοχοθεσίας οικονομικών αποτελεσμάτων και διαδικασίας παρακολούθησης των προϋπολογισμών των ΟΤΑ και των νομικών προσώπων της Τοπικής Αυτοδιοίκησης από το Παρατηρητήριο Οικονομικής Αυτοτέλειας των ΟΤΑ.-Θέματα Λειτουργίας του Παρατηρητηρίου Οικονομικής Αυτοτέλειας των ΟΤΑ» τροποποιούνται, μεταξύ άλλων, η μεθοδολογία κατάρτισης των ΟΠΔ και τα κριτήρια ελέγχου επίτευξης των στόχων οικονομικών αποτελεσμάτων. Με αυτή την αλλαγή επιδιώκεται η πλήρης εναρμόνιση της παρακολούθησης των προϋπολογισμών με τις αρχές που διέπουν την κατάρτιση αυτών και η απλοποίηση των διαδικασιών στοχοθεσίας και ελέγχου επίτευξης των στόχων.*

***Το ΟΠΔ καταρτίζεται, ψηφίζεται και υποβάλλεται στην αρμόδια για έλεγχο αρχή μαζί με τον προϋπολογισμό*** *του φορέα και του κάθε νομικού προσώπου που εντάσσεται στο ΟΠΔ, στις προθεσμίες που ισχύουν για την κατάρτιση, ψήφιση και υποβολή του προϋπολογισμού. Οι πίνακες στοχοθεσίας των νομικών προσώπων του OTA, καταρτίζονται, εγκρίνονται και αποστέλλονται στους OTA προς ενσωμάτωση στο ΟΠΔ από τα ίδια τα νομικά πρόσωπα. Κατά την υποβολή του ΟΠΔ στην αρμόδια για έλεγχο αρχή, οι στατιστικοί ανταποκριτές αναρτούν τους πίνακες οικονομικής στοχοθεσίας του ΟΠΔ στον Κόμβο Διαλειτουργικότητας του ΥΠΕΣ μέσω του οποίου παρακολουθείται η εκτέλεση των προϋπολογισμών των OTA και των νομικών προσώπων της αυτοδιοίκησης και υπολογίζονται οι αποκλίσεις από τους τιθέμενους στόχους.*

***Ο Πίνακας Στοχοθεσίας Οικονομικών Αποτελεσμάτων*** *περιλαμβάνει σε συνοπτική μορφή τους στόχους των υπόχρεων φορέων*

*α) ως προς τη μηνιαία και τριμηνιαία πραγματοποίηση των εσόδων και των εξόδων τους σε ταμειακή βάση και*

*β) ως προς το ύψος των απλήρωτων υποχρεώσεων τους στο τέλος του μήνα. Οι στόχοι των εσόδων και των εξόδων αναλύονται σε υπο-ομάδες, οι οποίες αποτελούν ομαδοποιήσεις συγκεκριμένων Κωδικών Αριθμών (ΚΑ) του προϋπολογισμού. Ο βαθμός επίτευξης των στόχων ελέγχεται κατά τη διάρκεια του έτους με βάση την εκτέλεση του προϋπολογισμού.  
3. Οι στόχοι καθορίζονται*

*α) σε επίπεδο μήνα και*

*β) σωρευτικά ανά τρίμηνο από την αρχή του έτους (Ιαν.- Μάρτιος, Ιαν.-Ιούνιος, Ιαν.-Σεπτ. και Ιαν.-Δεκ.). Για την κατάρτιση αξιόπιστης και ρεαλιστικής οικονομικής στοχοθεσίας λαμβάνεται υπόψη η εποχικότητα των εσόδων και εξόδων, λοιπά γεγονότα που μπορούν να επηρεάζουν την μηνιαία κατανομή αυτών, καθώς και οι σχετικές ισχύουσες διατάξεις.*

*4. Η στοχοθεσία καταρτίζεται με βάση την αρχή της ισοσκέλισης του προϋπολογισμού, υπό την έννοια ότι το σύνολο των εξόδων δεν επιτρέπεται να υπερβαίνει το σύνολο των εσόδων και του χρηματικού υπολοίπου.*

*5.* ***Η διαφορά των στόχων εσόδων και εξόδων καθορίζει το στόχο ταμειακού αποτελέσματος ΟΠΔ*** *της εξεταζόμενης περιόδου και ακολούθως το στόχο για το ύψος των συνολικών ταμειακών διαθέσιμων στο τέλος αυτής.* ***Ο στόχος οικονομικού αποτελέσματος ΟΠΔ προκύπτει από τη διαφορά του ταμειακού αποτελέσματος ΟΠΔ και του στόχου απλήρωτων υποχρεώσεων στο τέλος της περιόδου****. Κατά τη λήξη του οικονομικού έτους, ο στόχος του οικονομικού αποτελέσματος διαμορφώνεται σε μηδέν (0), τιμή που εκφράζει την πλήρη χρήση των πόρων του OTA μέσω της υλοποίησης του προϋπολογισμού του. Αντίστοιχα, εάν o OTA έχει καταρτίσει πλεονασματικό προϋπολογισμό (ή έχει εγγράψει αποθεματικό) τότε, κατά τη λήξη του οικονομικού έτους, ο στόχος οικονομικού αποτελέσματος θα πρέπει να εκτιμηθεί σε ποσό ίσο με αυτό του πλεονάσματος (ή του αποθεματικού).*

*6. Στον πίνακα στοχοθεσίας, οι εκτιμήσεις για τα ταμειακά διαθέσιμα και τις απλήρωτες υποχρεώσεις έναρξης προκύπτουν από τις εκτιμήσεις για τη διαμόρφωση αυτών των κατηγοριών κατά τη λήξη του οικονομικού έτους που προηγείται του έτους που αφορά η στοχοθεσία, όπως αυτές (οι εκτιμήσεις) έχουν ενταχθεί στον προϋπολογισμό του φορέα. Τα τελικά στοιχεία ταμειακών διαθεσίμων και απλήρωτων υποχρεώσεων έναρξης, όπως αυτά οριστικοποιούνται μετά το κλείσιμο της προηγούμενης οικονομικής χρήσης, ενσωματώνονται στον πίνακα μέσω υποχρεωτικής αναμόρφωσης στη στοχοθεσία με τη διαδικασία του άρθρου 3.*

*Στον παρακάτω πίνακα εμφανίζεται ο πίνακας στοχοθεσίας (Ο.Π.Δ.) του Δήμου για το 2021 ανά τρίμηνο και επισυνάπτεται στην παρούσα τον πλήρη πίνακα, που αποτελεί αναπόσπαστο μέρος της, το οποίο είναι σύμφωνο με τις κείμενες διατάξεις και τον προϋπολογισμό 2021*

|  |  |  |  |  |  |  |
| --- | --- | --- | --- | --- | --- | --- |
| **Γραμ** | **ΣΤΟΧΟΘΕΣΙΑ ΕΣΟΔΩΝ** | **Τρέχουσα Στοχοθεσία** | **3μηνο** | **6μηνο** | **9μηνο** | **12μηνο** |
| **1** | Επιχορηγήσεις από τακτικό προυπολογισμό | 5.770.067 | 1.325.708 | 2.970.708 | 4.320.108 | 5.770.067 |
| 2 | Επιχορηγήσεις από ΠΔΕ και από προγράμματα Ε.Ε. | 5.630.267 | 212.000 | 1.102.000 | 2.771.800 | 5.630.267 |
| 3α | Ιδια Εσοδα | 2.630.909 | 53.000 | 325.000 | 1.058.000 | 2.630.909 |
| 3β | Ιδια Εσοδα που βεβαιώνονται και εισπράττονται για πρώτη φορά | 618.190 | 66.500 | 383.000 | 553.500 | 618.190 |
| 4 | Εσοδα που προβλέπεται να εισπραχθούν από απαιτήσεις Π.Ο.Ε. | 1.237.936 | 671.000 | 1.001.000 | 1.111.000 | 1.237.936 |
| 5 | Λοιπά Εσοδα | 3.286.250 | 520.050 | 1.220.750 | 1.995.750 | 3.286.250 |
| **Α.1** | **ΣΥΝΟΛΟ ΕΣΟΔΩΝ ΓΡΑΜΜΕΣ 1-5** | **19.173.620** | **2.848.258** | **7.002.458** | **11.810.158** | **19.173.619** |
| **6** | Διαθέσιμα | **4.027.927** |  |  |  |  |
| **7** | Χρηματικό Υπόλοιπο | 4.030.047 |  |  |  |  |
| **Α.2** | **ΣΥΝΟΛΟ ΕΣΟΔΩΝ ΚΑΙ ΔΙΑΘΕΣΙΜΩΝ (Σύνολο Γραμμών 1-6)** | **23.201.547** |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| **Γραμ** | **ΣΤΟΧΟΘΕΣΙΑ ΕΞΟΔΩΝ** | **Τρέχουσα Στοχοθεσία** | **3μηνο** | **6μηνο** | **9μηνο** | **12μηνο** |
| **1** | Κόστος προσωπικού | 5.873.550 | 1.255.000 | 2.733.000 | 4.253.000 | 5.873.550 |
| 2 | Λοιπά έξοδα χρήσης | 4.713.639 | 416.000 | 1.576.000 | 3.016.000 | 4.713.639 |
| 3 | Δαπάνες για επενδύσεις | 9.136.899 | 390.000 | 2.100.000 | 4.250.000 | 9.136.899 |
| **4** | Πληρωμές Π.Ο.Ε. | 359.405 | 70.000 | 315.000 | 355.000 | 359.405 |
| 5 | Αποδόσεις εσόδων υπέρ Δημοσίου και τρίτων | 2.869.310 | 601.000 | 1.330.000 | 2.040.000 | 2.869.310 |
| **Β.1** | **ΣΥΝΟΛΟ ΕΞΟΔΩΝ (Γραμμές 1-5)** | **22.952.803** | **2.732.000** | **8.054.000** | **13.914.000** | **22.952.803** |
| **6** | Αποθεματικό | 250.864 |  |  |  |  |
| **Β.2** | **ΣΥΝΟΛΟ ΕΞΟΔΩΝ ΜΕ ΑΠΟΘΕΜΑΤΙΚΟ (Γραμμές 1-6)** | **23.203.667** |  |  |  |  |

|  |  |  |  |  |  |
| --- | --- | --- | --- | --- | --- |
| **Γ.1** | **Υψος απλήρωτων υποχρεώσεων κατά την 31/12 προηγούμενου οικ. έτους** | 376.707 |  |  |  |
| **Γ.2** | **Μηνιαίοι Στόχοι απλήρωτων υποχρεώσεων έτους στοχοθεσίας** |  | 520.000 | 390.000 | 360.000 |
| **Δ** | **Ταμειακό Αποτέλεσμα ΟΠΔ (Στόχος)** |  | 4.144.186 | 2.976.386 | 1.924.086 |
| **Ε** | **Οικονομικό Αποτέλεσμα ΟΠΔ (Στόχος)** |  | **3.624.186** | **2.586.386** | **1.564.086** |
| **Ζ** | **Διαφορά για συμφωνία Π/Υ** | **3.934.086** |  |  |  |
| **Η.1** | **Συμφωνία ετήσιων στόχων με Π/Υ** | **27.137.754** |  |  |  |
| **Η.2** | **Συμφωνία ετήσιων στόχων με Π/Υ** | **27.137.754** |  |  |  |

**Κατόπιν ο Δ/ντής των Οικονομικών Υπηρεσιών απάντησε στις ερωτήσεις που τέθηκαν από τα μέλη του Δημοτικού Συμβουλίου, δίνοντας τις απαραίτητες διευκρινήσεις και επεξηγήσεις ανά Κ.Α. του Προϋπολογισμού.**

**Στη συνέχεια ο Πρόεδρος κάλεσε τα μέλη του Δημοτικού Συμβουλίου να τοποθετηθούν σχετικά.**

- H επικεφαλής της δημοτικής παράταξης “ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ” κα Πούλου είπε η ομιλία μου στη Βουλή στηρίχτηκε στις επιπτώσεις που έχει ο ο προϋπολογισμός του κράτους στην αυτοδιοίκηση,. Το συμπέρασμα είναι ότι 214 εκατομμύρια σε σχέση με το 2020 θα είναι κατά 214 εκατομμύρια μικρότερος ο προϋπολογισμός των ΟΤΑ, αυτό καταγράφει και η εισήγηση του κυρίου Καλλιαντάση, ο οποίος είναι πλήρως ενημερωμένος για τα κεντρικά θέματα. Το ανησυχητικό είναι ότι δεν υπάρχει καμία μα καμία επιχορήγηση για τα προβλήματα της πανδημίας και της υγειονομικής κρίσης για τους Δήμους, σε σύγκριση με το ότι πέρυσι ήταν 171 εκατομμύρια, φέτος στον προϋπολογισμό δεν προβλέπεται ούτε ένα ευρώ . Αυτό που επίσης είναι παράλογο είναι ότι ενώ έχουν αρθεί τα μέτρα σταθερότητας, της δημοσιονομικής σταθερότητας απ’ την Ευρωπαϊκή Ένωση, άρα δεν επιβάλλεται ούτε να έχουμε κρατικά πλεονάσματα, στους Δήμους παρ’ όλα αυτά διατηρείται η υποχρέωση να έχουνε πλεονάσματα. Επίσης, ότι το πρόγραμμα δημοσίων επενδύσεων είναι μειωμένο σε σχέση με την περσινή χρονιά κι αν λάβει υπόψη κανείς ότι όλα μας τα έργα καθυστερούσαν λόγω της μη έγκαιρης πληρωμής των ενταλμάτων και της διακοπής εργασιών που πολύ συχνά κάνουν οι εργολάβοι, νομίζω ότι ακόμα χειρότερα θα είναι τα φετινά αποτελέσματα για το ’21 αν και το πρόγραμμα των δημοσίων επενδύσεων, οι επενδύσεις δηλαδή, είναι κι ένα αντιστάθμισμα στην οικονομική κρίση που υπάρχει στη χώρα. Επίσης, προβλέπονται μόνο 2 εκατομμύρια ευρώ για θέματα πολιτικής προστασίας -πέρυσι ήταν 29- ενώ γνωρίζουμε ότι τα φαινόμενα της κλιματικής αλλαγής δυστυχώς προκαλούν μεγάλες και ακραίες καταστροφές. Και τέλος, σας είπα για το πρόγραμμα δημοσίων επενδύσεων, τι θετικό όμως υπάρχει; Το θετικό νούμερο των 235 εκατομμυρίων το οποίο θα εισπραχθεί από την διαφορά των τετραγωνικών μέτρων θεωρεί ότι μ’ αυτόν τον τρόπο ξοφλάει με την αυτοδιοίκηση απ’ τη στιγμή που θα πάρουν αυτά τα πρόσθετα χρήματα. Οι ενστάσεις της ΚΕΔΕ είναι ότι στην παρούσα φάση, μ’ αυτή την οικονομική κρίση, δεν μπορούμε να μιλάμε ότι θα καταφέρουν οι Δήμοι να εισπράξουν αυτά τα 235 εκατομμύρια, αλλά κάνει την πρόβλεψη, με στοιχεία, ότι δεν θα υπερβούν τα 100 εκατομμύρια, παρ’ όλα αυτά επιμένει η κυβέρνηση . Όμως, αλήθεια είναι, ότι ενώ κάνει μια περίεργη πρόβλεψη, κι έρχομαι σ’ αυτά τα παρακρατηθέντα, εδώ δεν μιλάμε καν για τα παρακρατηθέντα, γίνεται μία αφαίμαξη 450 εκατομμυρίων και θα σας πω γιατί, διότι προβλέπει ο κρατικός προϋπολογισμός ότι θ’ ανεβούν τα έσοδα από τη φορολογία φυσικών προσώπων κατά 1,1 δις, 1,2 δις και σ’ αυτό, σωστά είπε ο κύριος Καλλιαντάσης, η αυτοδιοίκηση δικαιούται το 21%, άρα με τους υπολογισμούς είναι 500 εκατομμύρια. Κι αυτά τα 500 εκατομμύρια, γίνονται τελικά μόνο 51 εκατομμύρια. Εδώ είναι η μεγάλη αφαίμαξη των 450 εκατομμυρίων. Που σημαίνει, λοιπόν, συνάδελφοι, ότι η αυτοδιοίκηση μένει αβοήθητη και είναι πραγματικά ο μόνος θεσμός που και ανταποκρίθηκε, γιατί είναι πιο κοντά στον πολίτη, αυτό το λέμε πάντα, γιατί έχει τις δοκιμασμένες πλέον τοπικές κοινωνίες να βοηθήσει και να ανταπεξέλθει και μένει τελείως αβοήθητη με περιορισμένους πόρους για το 2021. Άρα ο μόνος δρόμος είναι να αυξήσουμε ή να είμαστε διεκδικητικοί απέναντι στο κεντρικό κράτος, αυτό δυστυχώς είναι η πορεία της αυτοδιοίκηση από γεννησιμιού της μέχρι σήμερα αφού δεν της καταβάλλονται αυτά που το σύνταγμα προβλέπει έτσι ώστε να υπάρχει οικονομική αυτοτέλεια των Δήμων. Μόνος δρόμος, λοιπό Δήμαρχε, είναι η διεκδίκηση και σε συνδυασμό με τους άλλους συναδέλφους της ΚΕΔΕ αλλά και μόνος σας έτσι ώστε να μη σταματήσουν τα έργα τα οποία έχουν ξεκινήσει αλλά και τα άλλα που έχετε στο πρόγραμμά σας να κάνετε αλλά και το πρώτο και το πιο σημαντικό είναι να κρατηθεί η κοινωνία όρθια γιατί και το ’21 δεν θα λυθεί ως δια μαγείας το πρόβλημα της υγειονομικής κρίσης, γιατρός είστε και γνωρίζετε πολύ καλά ότι ακόμα κι αν πούμε ότι αρχίζει να εμβολιάζεται ο πληθυσμός δεν θα έχουμε καλύτερα αποτελέσματα πριν τους εννέα μήνες όμως λένε οι υγειονομικοί και λοιμωξιολόγοι. Άρα λοιπόν, όλο αυτό το διάστημα και ευχόμαστε να μην έχουμε αυτόν τον αριθμό των θανάτων μέχρι να αποκτηθεί αυτή η ανοσία, θα πρέπει να στηρίξουμε τις τοπικές κοινωνίες και άρα το θέμα της κοινωνικής πολιτικής θα πρέπει κατά τη γνώμη μου να είναι και πάλι πρώτο στην ατζέντα. Και γι’ αυτό ρώτησα τι γίνεται με τις προβλέψεις για το κοινωνικό παντοπωλείο, μου απήντησε ο κύριος Καλλιαντάσης αυτά που απήντησε, ότι διπλασιάσαμε σε σχέση με πέρυσι. Άρα υπάρχει και μία ερώτηση, τι γίνεται με τις χορηγίες; Δηλαδή, πόσες χορηγίες συγκεκριμένα πήραμε το 2020 γιατί αυτό γινόταν κάθε χρόνο όπως θυμάστε, πέρα από το ότι προβλέπαμε έναν προϋπολογισμό στο Δήμο, με επιστολές μας σε όλους αυτούς που βοηθούσαν το κοινωνικό παντοπωλείο με διάφορους τρόπους και υλικά μαζεύαμε πολύ συγκεκριμένες ποσότητες τις οποίες δίναμε στους δημότες. Άρα λοιπόν θα ήθελα να μου πείτε, τι ακριβώς έγινε το 2020 και ποιες ήταν οι χορηγίες στο κοινωνικό μας παντοπωλείο. Όμως εάν πιστέψουμε αυτό που συζητήθηκε στο Δημοτικό Συμβούλιο την τελευταία φορά, όταν συζητήσαμε για τα δημοτικά τέλη σας υπενθυμίζω, όπου είπαμε ότι ο αριθμός των 50 ευάλωτων στην ακραία φτώχεια δημοτών πλέον θα είναι, είπε η κυρία αντιδήμαρχος της κοινωνικής πολιτικής, τους 1.000, που βέβαια αυτός ο αριθμός ήταν εξωφρενικός δηλαδή νομίζω μακάρι να μη συμβαίνει γιατί άμα συμβαίνει τότε θα ‘χουμε τεράστια προβλήματα στο Δήμος μας και στην πόλη. Αν, λοιπόν, αυτό το στοιχείο αποτελεί ένα ακριβές στοιχείο, τότε πώς δικαιολογείται ο προϋπολογισμός του κοινωνικού μας παντοπωλείου να είναι μόνο αυτός τις 40.000 ευρώ. Ένα επίσης θέμα που πρέπει να παρατηρήσω είναι ότι σε θέματα πολιτισμού και αθλητισμού ο προϋπολογισμός είναι πολύ πολύ μικρός. Ο κ. Καλλιαντάσης είναι ο τεχνοκράτης που ακολουθεί εντολές μας, δηλαδή αν η δημοτική αρχή του πει ότι εγώ θέλω για τον πολιτισμό να διαθέσω 100 και 120.000 θα βρούμε τον τρόπο από πού θα περικόψουμε αλλά θα υπακούσει στην άποψη την πολιτική. Δεν κάνει πολιτική ο κ. Καλλιαντάσης, τεχνοκράτης είναι.Βέβαια υπάρχει αυτό το πρόβλημα της υγειονομικής κρίσης που λέμε δεν ξέρουμε μέχρι ποιο σημείο θα μας επιτρέψει. Και, συνάδελφοι και συναδέλφισσες, κατάλαβα κι εγώ ότι ο προϋπολογισμός είναι ένα εργαλείο στην καθημερινότητα του Δήμου, τα πέντε χρόνια που άσκησα κι εγώ διοίκηση. Δηλαδή είναι ένα εργαλείο που μπορεί να το αναθεωρείς και να το κατευθύνεις εκεί που υπάρχουν συγκεκριμένες ανάγκες, γι’ αυτό και υπάρχουν αυτές οι πολλαπλές αναμορφώσεις του προϋπολογισμού. Όμως, πρέπει στην αρχική του διαμόρφωση ο προϋπολογισμός να δίνει την κατεύθυνση, να δίνει τις προτεραιότητες. Και αυτό κατά τη γνώμη μου, που βλέπω σήμερα στον προϋπολογισμό δεν δίνει την κατεύθυνση ότι ο Δήμος μας θα κάνει την κοινωνική πολιτική που έχουν ανάγκη οι δημότες. Κύριε Δήμαρχε και κύριε Πρόεδρε και συνάδελφοι, είναι αλήθεια ότι η δημοτική αρχή έχει πέσει σε μία κακή συγκυρία. Τη συγκυρία ότι ακόμα δεν έχει ξεκινήσει το νέο ΕΣΠΑ, ότι ακόμα δεν υπάρχουν πολύ μεγάλες περικοπές από τα προβλήματα λόγω της υγειονομικής κρίσης και κυρίως ότι η υγειονομική κρίση είναι αυτή που καταλύει, αν θέλετε, την λειτουργία, την κανονική λειτουργία και την κανονική μας ζωή. Όμως, μπορεί να χρησιμοποιείται ως άλλοθι; Αυτό είναι ένας προβληματισμός, νομίζω δηλαδή ότι έχει μία ατυχία, ότι δεν μπορεί να αναδείξει το έργο της στον πολιτισμό, στον αθλητισμό, στην κοινωνική πολιτική μπορεί όμως, θα έλεγα, να ανοίξει το πρόγραμμά της στα έργα τα οποία είχε προγραμματίσει, όμως το σοβαρό είναι ότι θα πρέπει να φανεί η πρόθεσή της και, ξαναλέω, ότι η πρόθεσή της αυτή που θα πρέπει κατά τη γνώμη μου να είναι κυρίαρχη σ’ αυτό το διάστημα είναι το θέμα της κοινωνικής πολιτικής για να στηθεί όρθια, να κρατηθεί όρθια η κοινωνία. Κατά συνέπεια είναι γεγονός ότι δεν υπάρχουν αυτές οι κατευθύνσεις, οι έντονες κατευθύνσεις στον προϋπολογισμό μας.

- Ο επικεφαλής της παράταξης “ΛΑΙΚΗ ΣΥΣΠΕΙΡΩΣΗ” δημοτικός σύμβουλος κ. Κοτσικώνας είπε ότι όλοι γνωρίζετε οι Δήμοι έχουν μετατραπεί σε κρατική υπηρεσία, υπηρετώντας τους κεντρικούς σχεδιασμούς των κυβερνώντων, σημερινών και χθεσινών, της Ευρωπαϊκής Ένωσης, αυτούς που κατέχουν τον πλούτο με λίγα λόγια. Στόχος είναι οι Δήμοι με την λειτουργία τους να υπηρετούν τους κυρίαρχους οικονομικούς κύκλους που ασφυκτιούν και θέλουν να αναπαράγουν τον πλούτο τους, να έχουν σίγουρα κέρδη, εμπορευματοποιώντας όμως βασικές ανάγκες των συνδημοτών μας όπως είναι το νερό, η αποκομιδή και η διαχείριση των απορριμμάτων, ο ηλεκτροφωτισμός, οι κοινωνικές δομές, η υγεία, το περιβάλλον και η δημόσια γη. Για όλους αυτούς τους τομείς που μόλις ανέφερα έχουμε χαρακτηριστικά παραδείγματα και στο Δήμο μας. Όλοι όμως γνωρίζουμε ότι την ανεργία, τη φτώχεια, την απελπισία και την ανασφάλεια που βιώνει μεγάλο μέρος των συνδημοτών μας και γνωρίζουμε επίσης ότι γίνεται συγκέντρωση πλούτου σε λίγα χέρια κι ότι οι μικρομεσαίοι αυτοαπασχολούμενοι καταστρέφονται ο ένας μετά τον άλλον. Για την ικανοποίηση αυτών των συμφερόντων φορτώνουν στην τοπική διοίκηση με αρμοδιότητες, χωρίς φυσικά τους αναγκαίους πόρους. Είναι χαρακτηριστικό αυτό που ανέφερε και ο, ο οικονομικός διευθυντής, στην εισήγησή του, ότι τα έσοδα των Δήμων δεν ανταποκρίνονται ακόμα και σε αυτά τα νόμιμα, αυτά που έχουν θεσπιστεί με τον Καλλικράτη. Πληρώνουν οι εργαζόμενοι, ο λαός φόρους και δεν αποδίδονται στους Δήμους οι πόροι αυτοί. Δημιουργείται μια νέα γενιά παρακρατηθέντων που έχει φτάσει τα δισεκατομμύρια ευρώ και συνεχίζεται αυτό και για το 2021. Θέλουν λοιπόν, να απορροφούμε ως Δήμοι τους κραδασμούς που προκαλεί στην κοινωνία η αντιλαϊκή πολιτική που εφαρμόζεται. Να είναι οι Δήμοι αρωγοί μιας βαθιάς αντιδραστικής πολιτικής που μεταφέρει στην ευθύνη του νοικοκυριού βασικές κοινωνικές του ανάγκες, διαφοροποιημένες και ανάλογα με το πορτοφόλι του καθενός. Στα πλαίσια αυτής της πολιτικής, η κοινωνική πολιτική έχει καταλήξει σχεδόν να ταυτίζεται με τη σακούλα του κοινωνικού παντοπωλείου, τις ευκαιριακές δομές για τους πιο εξαθλιωμένους με τα ψίχουλα του ΚΕΑ που η συνταγματοποίησή του δεν είναι τίποτε άλλο παρά η κυνική δήλωση ενός βαθιά εκμεταλλευτικού συστήματος ότι ο λαός μας, τα παιδιά του, θα πρέπει να μάθουν να ζούνε στον 20ο αιώνα ως ζήτουλες. Στις σημερινές ειδικά συνθήκες καλούνται οι Δήμοι να καλύψουν υποχρεώσεις του κράτους για την αντιμετώπιση της πανδημίας και μάλιστα όχι μόνο χωρίς επαρκή κρατική χρηματοδότηση αλλά και με αισθητά μειωμένα τα έσοδά τους λόγω των δικαιολογημένων απαλλαγών από τέλη των καταστημάτων που τελούν σε αναστολή λειτουργίας. Μέσα σε συνθήκες πανδημίας όπου θρηνούμε θύματα, η δημόσια πρωτοβάθμια φροντίδα στο Δήμο μας παραμένει υποβαθμισμένη εξαιτίας των σοβαρών ελλείψεων τόσο σε προσωπικό όσο και σε υποδομές στο νοσοκομείο, βάζοντας σε κίνδυνο ανθρώπινες ζωές. Η κυβέρνηση της Νέας Δημοκρατίας όλο το προηγούμενο εννεάμηνο και ενώ ήταν σε εξέλιξη το πρώτο κύμα της πανδημίας και αναμονή του δεύτερου, το οποίο σήμερα είναι ακόμα πιο σφοδρό και δεν ξέρουμε τι θα γίνει και με το επόμενο, αντί να πάρει όλα τα αναγκαία μέτρα προκειμένου το νοσοκομείο Λιβαδειάς, όπως όλα τα νοσοκομεία και όλες οι μονάδες πρωτοβάθμιας φροντίδας υγείας της χώρας, να θωρακιστούν, τα άφησε στη μοίρα τους. Τα αποτελέσματα σήμερα είναι να έχουν φτάσει στα όρια αλλά και να μην μπορούν να ανταποκριθούν στις ανάγκες για τις υπόλοιπες παθήσεις που δεν σταμάτησαν λόγω πανδημίας, τις εξετάσεις, τις θεραπείες που είναι αναγκαίες κ.τ.λ. Οι διαχρονικές εγκληματικές ευθύνες όλων των κυβερνήσεων δεν μπορούν να κρυφτούν πίσω από την επίκληση της ατομικής ευθύνης που επαναλαμβάνεται μονότονα από την κυβέρνηση. Έχουμε συγκεκριμένα αιτήματα, λοιπόν, τα οποία έχουμε καταθέσει για την ενίσχυση του νοσοκομείου και της πρωτοβάθμιας φροντίδας υγείας στο Δήμο μας και για τις ελλείψεις που υπάρχουν κ.τ.λ. Εμείς ενώνουμε τη φωνή μας με τους υγειονομικούς που αγωνίζονται κόντρα στην εκρηκτική κατάσταση που επικρατεί, με όλους τους εργαζόμενους που παλεύουν, διεκδικούν για το δικαίωμα στην υγεία με βάση τις σύγχρονες λαϊκές ανάγκες και δυνατότητες. Σ’ ένα τέτοιο οικονομικό περιβάλλον, είναι καθαρά, να πούμε καταρχήν, ότι το παραμύθι της δήθεν ανάπτυξης για όλους, όπως το παραμύθι και της δίκαιης και βιώσιμης ανάπτυξης, η έξοδος απ’ τα μνημόνια, η κανονικότητα, αυτά που ακούμε τώρα τόσα χρόνια, δεν αφορούν τα οξυμένα προβλήματα που αντιμετωπίζουν οι Δήμοι, όπως δεν αφορούν τα προβλήματα επιβίωσης των ανέργων συνολικά, της εργατικής τάξης, των φτωχών, των μικρομεσαίων στρωμάτων, όλων. Φυσικά ούτε λόγος για την κάλυψη των σύγχρονων αναγκών τους, καθώς οι κυβερνώντες στοχεύουν σ’ ένα κράτος ακόμα πιο αυταρχικό, πιο εχθρικό για το λαό και τα συμφέροντά του. Μετά από μια δεκαετία βαθιάς οικονομικής κρίσης που εξανεμίστηκε το λαϊκό εισόδημα και καταργήθηκαν λαϊκές κατακτήσεις του περασμένου αιώνα, η πανδημία αποδεικνύεται χρυσή ευκαιρία για το μεγάλο κεφάλαιο, μέσω της κυβέρνησης, για να ισοπεδώσει ό,τι απέμεινε, να κάνει ακόμα πιο φτηνή την εργατική δύναμη, την εργασία. Σ’ ένα τέτοιο περιβάλλον, φιλικό στις επενδύσεις, στην επιχειρηματικότητα και στην κερδοφορία των επιχειρηματιών, δεν μπορούν να μείνουν απέξω οι Δήμοι. Το αντιδραστικό πλαίσιο που διέπει την λειτουργία τους υποτάσσει βασικές υποδομές και υπηρεσίες που αφορούν τον λαό στη λογική της ανταποδοτικότητας και της επιχειρηματικότητας. Θέλουν να μας βάλουν τα δυο πόδια σ’ ένα παπούτσι, αυτή είναι η πραγματικότητα. Η πετσοκομμένη χρηματοδότηση των Δήμων που φτάνει στο -60% τουλάχιστον, σε σχέση με το 2009 σε βάθος δηλαδή δεκαετίας, που θα συνεχιστεί μειωμένη και τα επόμενα χρόνια, οι τεράστιες ελλείψεις σε υποδομές και προσωπικό κυρίως τεχνικό και εργατικό, η απαγόρευση προσλήψεων μόνιμου προσωπικού, υπηρετούν ένα και μοναδικό στόχο, να μετατραπούν οι Δήμοι σ’ ένα ελεγκτικό, φορομπηχτικό μηχανισμό και σειρά από τις πιο ζωντανές υπηρεσίες τους να περάσουν στα χέρια επιχειρηματικών ομίλων. Σ’ αυτή την κατεύθυνση απαντά και η περσινή απόφαση της κυβέρνησης για ιδιωτικοποίηση της καθαριότητας, του ηλεκτροφωτισμού, του πρασίνου, με την απλή πλειοψηφία, μάλιστα, με μια απλή πλειοψηφία των παρόντων στο Δημοτικό Συμβούλιο, απόφαση την οποία έχουμε καταγγείλει, όπως και ο Σύλλογος Εργαζομένων. Από τα δισεκατομμύρια έσοδα του κρατικού προϋπολογισμού για το 2021 που ψήφισε χθες η κυβερνητική πλειοψηφία στη Βουλή, πάνω απ’ το 90% προέρχεται απ’ τα εργατικά, λαϊκά στρώματα. Απ’ αυτούς των οποίων το εισόδημα έχει τσακιστεί. Γι’ αυτό συνεχώς τονίζουμε ότι οι δημότες έχουν πληρώσει τους φόρους που τους αναλογούν και είναι αντιλαϊκά όλα τα ανταποδοτικά τέλη που επιβάλλονται υποχρεωτικά από τους Δήμους. Ένα βασικό μέγεθος που αποτυπώνει τον αντιλαϊκό χαρακτήρα του προϋπολογισμού είναι η συνεχώς μειωμένη αναλογία της κρατικής χρηματοδότησης σε σχέση με τα ίδια έσοδα. Είπαμε, είπε κι ο Π.Ο.Υ, μείον 200 εκατομμύρια, 214; εκατομμύρια ευρώ η κρατική χρηματοδότηση αλλά την ίδια στιγμή αύξηση των ιδίων εσόδων προκειμένου οι προϋπολογισμοί των Δήμων να είναι τουλάχιστον ισοσκελισμένοι ή και πλεονασματικοί. Η αντιλαϊκή αυτή αναλογία δείχνει και το πόσο έχει βαθύνει ο ρόλος της τοπικής αυτοδιοίκησης ως ενός ακόμη φορομπηχτικού μηχανισμού. Ουσιαστικά δηλαδή οι Δήμοι για να λειτουργήσουν θα εισπράξουν από τον κρατικό προϋπολογισμό μόνο τη μισθοδοσία του προσωπικού τους. Άρα πρέπει ο Δήμος να εισπράξει περισσότερα για να μπορεί να δαπανήσει, να προσφέρει κάποιες ικανοποιητικές υπηρεσίες, να κάνει έργα κ.λπ. Το έλλειμμα της κρατικής χρηματοδότησης που όλοι αναγνωρίζουμε, καλούνται να το καλύψουν και πάλι οι εργαζόμενοι, οι συνταξιούχοι, τα φτωχά λαϊκά στρώματα, σηκώνοντας επιπρόσθετα στις πλάτες τους το 70% των συνολικών λειτουργικών πόρων στους Δήμους. Αυτή είναι η κατεύθυνση, γι’ αυτό λέμε ότι ο προϋπολογισμός έχει καθαρά ανταποδοτικό άρα αντιλαϊκό χαρακτήρα. Να ολοκληρώσω μόνο, κύριε Πρόεδρε, λέγοντας ότι εμείς, εμείς οι εκλεγμένοι δημοτικοί σύμβουλοι της Λαϊκής Συσπείρωσης έχουμε επιλέξει πλευρά. Για μας οι λαϊκές ανάγκες και ο αγώνας και η ικανοποίησή τους αποτελούν προτεραιότητα. Δίνουμε λοιπόν το χέρι μας σε κάθε δημότη που θέλει να συμμετέχει στον αγώνα για να μπουν εμπόδια σ’ αυτή την πολιτική, τους καλούμε σε συμπόρευση για να προστατεύσουμε τη δημόσια υγεία, να διεκδικήσουμε εθνικό περιφερειακό και τοπικό σχεδιασμό σε υποδομές και λειτουργίες που χρηματοδοτούνται από το κράτος, προστατεύουν τις ανάγκες του παιδιού, της νεολαίας, της οικογένειας, των γερατειών, την υγεία και παιδεία ως καθολικά αγαθά, το περιβάλλον και να μην επιβαρύνουν περαιτέρω τους δημότες. Το οικονομικό πρόβλημα των Δήμων είναι πρωτίστως πολιτικό, πολιτικό θέμα και ζήτημα, γι’ αυτό υπάρχει θέμα στρατηγικών επιλογών σ’ αυτό και επιλογή δρόμου ανάπτυξης και των συμφερόντων που αυτή υπηρετεί. Έχουμε χρέος να αγωνιστούμε μαζί με το λαό και τη νεολαία για να μην βγουν στο σφυρί τα σπίτια κι οι περιουσίες των τσακισμένων νοικοκυριών, όπως έχει προγραμματιστεί απ’ την κυβέρνηση να γίνει εντός του 2021, σε κάθε περίπτωση να μην εμπλακεί ο Δήμος σε διαδικασίες αναγκαστικής είσπραξης από τους μικρούς οφειλέτες, να μην οδηγηθούν λαϊκές οικογένειες στη σέντρα της εφορίας για πάνω από 500 ευρώ χρέη προς τους Δήμους. Καταψηφίζουμε λοιπόν τον προτεινόμενο προϋπολογισμό γιατί έχει βαθιά αντιλαϊκό χαρακτήρα. Ευθυγραμμίζεται πλήρως με τις αντιλαϊκές επιδιώξεις του ασφυκτικού δημοσιονομικού πλαισίου και δεν μπορεί να καλύψει τις λαϊκές ανάγκες. Σε αυτόν αποτυπώνεται ότι, επί της ουσίας, η δημοτική αρχή δεν διαφωνεί με το συνολικό πλαίσιο της ανταποδοτικότητας -βεβαίως θα μου πείτε και να διαφωνούσε τι θα έκανε-, της ιδιωτικοποίησης και των Δήμων που θα λειτουργούν ως ανώνυμες επιχειρήσεις. Πρόκειται για προϋπολογισμό που καθορίζεται από το μεσοπρόθεσμο 2018-2022 υπό την αυστηρή εποπτεία του Οικονομικού Παρατηρητηρίου. Κατά τ’ άλλα τα μνημόνια έχουν τελειώσει. Έχει και αντιδραστικό χαρακτήρα γιατί πέρα από το πώς συντάσσεται, συμπληρώνει το γεγονός ότι για την έγκρισή του ως έγκυρες μετράνε μόνο οι θετικές ψήφοι. Οι δημοτικοί σύμβουλοι δεν έχουν δικαίωμα αρνητικής ή λευκής ψήφου όπως εσχάτως γνωρίζουμε. Εμείς λοιπόν, της Λαϊκής Συσπείρωσης, θεωρούμε ότι η επίλυση των προβλημάτων και η ικανοποίηση των λαϊκών αναγκών που έχουν να κάνουν με την παιδεία, την υγεία, την πρόνοια, τον αθλητισμό, τον πολιτισμό και άλλα, αυτά δηλαδή που πρέπει να υπηρετεί ο Δήμος, θα κριθούν όλα αυτά από την αγωνιστική λαϊκή διεκδίκηση απέναντι στον προϋπολογισμό αλλά και απέναντι στο σύνολο της αντιλαϊκής πολιτικής. Η κινητοποίηση του λαού, η κοινωνική δυναμική, αποτελεί τον κρίσιμο παράγοντα για να έχουμε θετικές εξελίξεις. Θα συνεχίσουμε λοιπόν να προσπαθούμε να παρακινούμε το λαό να βάλει το λιθαράκι του στην κοινή προσπάθεια για να έχει αυτά που δικαιούται.

Ο επικεφαλής της παράταξης «ΑΛΛΑΖΟΥΜΕ ΣΕΛΙΔΑ» κ. Καραμάνης είπε ότι σε κάποιο βαθμό οι απόψεις του συνάδουν με τις παρατηρήσεις τόσο της κας Πούλου όσο και του κ. Κοτσικώνα. Ο νόμος 3852/2010 δεν εφαρμόζεται από την κυβέρνηση και αυτό αποδεικνύεται από το γεγονός ότι τα παρακρατηθέντα έσοδα προς του ΟΤΑ είναι πάνω από είκοσι δισεκατομμύρια ευρώ. Όταν λοιπόν δεν αποδίδονται τα νόμιμα από το ΦΠΑ , το Φόρο Εισοδήματος , τον ΕΝΦΙΑ στους ΟΤΑ και όταν η αυτονομία του Δήμου φθάνει στο 18,67% του προϋπολογισμού ,το μόνο περιθώριο που μένει είναι η διεκδίκησή τους. Εξ ορισμού ο Δήμος λόγω της δομής της Τοπικής Αυτοδιοίκησης στην Ελλάδα όποια και αν είναι η πολιτική τοποθέτηση του Δημάρχου πρέπει να μπει στον αγώνα της διεκδίκησης ξεχνώντας τις ιδεολογικές του τοποθετήσεις και την κομματική του ταυτότητα. Ο μόνος τρόπος για να χρηματοδοτηθεί ο κάθε Δήμος είναι μόνο με διεκδικητικότητα και αποφασιστικότητα και ειδικά μέσα σε αυτές τις δύσκολες συνθήκες που ζούμε λόγω της πανδημίας, με μάχες για χρηματοδότηση είτε μέσω ΚΕΔ, είτε μέσω άλλων οργανισμών. Η απαξίωση της Τοπικής Αυτοδιοικησης είναι σύγχρονο κακό της πολιτικής μας. Παράλληλα υπάρχει και το εργαλείο των μελετών όπου γεγονός είναι ότι καταβάλλεται μεγάλη προσπάθεια από την υπηρεσία και είμαι κοινωνός αυτής της προσπάθειας, παρότι μπορεί να διαφωνώ κάποιες φορές με τη στόχευσή τους και τον χαρακτήρα τους, αλλά σε γενικές γραμμές είναι σωστές γιατί είναι έργα που λείπουν χρόνια από το Δήμο μας και αν καταφέρουμε να χρηματοδοτηθούν στο μέλλον θα μπορέσει να αλλάξει και η εικόνα της πόλης. Είναι έργα που όπως ανέφερα και ως μέλος της οικονομικής Επιτροπής είναι συνεχιζόμενα από τις προηγούμενες δημοτικές αρχές γιατί πρέπει να υπάρχει συνέχεια στην στόχευση των έργων . Από την άλλη στον προϋπολογισμό έχει εγγραφεί πίστωση 191.956€ για οκτώ μετακλητούς υπαλλήλους . Δεν γνωρίζω πόσους επιστημονικούς συνεργάτες έχετε προσλάβει, αυτό που εύχομαι είναι να είναι οι κατάλληλοι άνθρωποι για την επίτευξη των στόχων, που δεν είναι τίποτα άλλο από το να φέρουν χρήματα στο Δήμο και σε βάθος χρόνου πρέπει να δικαιολογήσουν τα χρήματα της αμοιβής τους ειδικά για τη συγκεκριμένη συγκυρία που ζούμε . Θα είμαστε εδώ για να αξιολογήσουμε την αποδοτικότητά τους Θα χρειαστεί η τουριστική προβολή του Δήμου ,με την αξιοποίηση του πλεονάσματος ότι ο Δήμος μας είναι κοντά στην Αθήνα και είναι ένας Δήμος με μεγάλο πολιτιστικό και ιστορικό φορτίο που δεν έχει αξιοποιηθεί επαρκώς από τις προηγούμενες δημοτικές αρχές μέχρι σήμερα. ΄Ολο αυτό θα έχει θετικό αποτύπωμα και είναι μια ενίσχυση των ανθρώπων της πόλης μας που πλήττονται από την κρίση και κυρίως των καταστηματαρχών . Πρέπει να πείσουμε ότι είμαστε καλός προορισμός και να απορροφήσουμε τον εσωτερικό τουρισμό , της αναψυχής , τον εκκλησιαστικό αλλά και τον ιστορικό. Είναι κατανοητό από όλους ότι υπάρχει οικονομική καχεξία αλλά περιμένουμε αν απαιτηθεί με αναμόρφωση να ενισχυθεί ο σχετικός Κ.Α του προϋπολογισμού. Τέλος είπε ότι πρέπει σε όλα τα επίπεδα να ενεργοποιηθεί ο Δήμος και ειδικότερα στη διεκδίκηση όσο το δυνατόν περισσοτέρων χορηγιών που θα διατεθούν προς ενίσχυση των αδυνάμων οικονομικά συνανθρώπων μας αλλά και της μεγαλύτερης δυνατής κοινωνικής αλληλεγγύης μεταξύ των δημοτών μας.

Απαντώντας ο κ. Δήμαρχος ανέφερε: Σίγουρα είναι θέμα διεκδικητικότητας και το καταλαβαίνω και το πλαίσιο που βάζει η κυρία Πούλου και ως βουλευτής πλέον που έχει καλή ενημέρωση για τα οικονομικά του κράτους, και η πλευρά της «Λαϊκής Συσπείρωσης» και η πλευρά του κ. Καραμάνη της παράταξης «Αλλάζουμε Σελίδα». Ο προϋπολογισμός του 2021 και η πολιτική μας θα είναι μια πολιτική επιφύλαξης και επαγρύπνησης γιατί όπως ακριβώς πάρα πολύ καλά τέθηκε , μπορεί να χρειαστεί να ταΐσουμε πάρα πολύ κόσμο κι εκεί θα πρέπει να είμαστε συμμέτοχοι. Το πώς θα το κάνουμε αυτό, τα είπαμε και στην Οικονομική Επιτροπή, πραγματικά ο προϋπολογισμός δέχεται συνεχών αναμορφώσεων, καλό είναι πάντα να προβλέπουμε να έχουμε λίγες αναμορφώσεις αυτή είναι η διάθεσή μας, ωστόσο όμως γι’ αυτό είναι οι αναμορφώσεις, για να τοποθετούνται χρήματα. Θ’ αρχίσω σιγά σιγά πάνω στις ομιλίες να σας απαντήσω λίγο σ’ αυτά που θέσατε. Πραγματικά είναι πολύ καλή η πρόταση που τέθηκε να αυξήσουμε τις πιστώσεις στον τομέα των κοινωνικών, είχατεοι παρατάξεις της μειοψηφίας την επιλογή της εναλλακτικής πρότασης, την οποία θα μπορούσατε να την υποστηρίξετε, να τη δώσετε στην οικονομική υπηρεσία και να σας πει ναι, μπορούμε να το κάνουμε γιατί ισοσκελίζονται τα οικονομικά μας, γιατί είναι πολύ σημαντικό. Εδώ, και όλα στηρίζονται σε νόμους Κάποιοι από εσάς είναι πολλά χρόνια δημοτικοί σύμβουλοι και κάποιοι εξ αυτών έχουν γνώσεις τόσο στην αυτοδιοίκησης αλλά και λογιστικής, θα μπορούσαν να δώσουν εναλλακτική κι αν εγώ, η πολιτική της δημοτικής αρχής κάνει ένα λάθος, έχω πει πάρα πολλές ότι το δέχομαι, το διορθώνω και προχωράω. Ωστόσο θέλω να ξέρετε, κι εδώ θα κάνω μια παρένθεση για να ευχαριστήσω την οικονομική υπηρεσία και ιδιαίτερα το διευθυντή της, τον Γιώργο τον Καλλιαντάση, για την εργασία που προσφέρουν , αλλά ωστόσο έχουμε ένα Δήμο που όπως σας είπε κι ο λογιστής, ο ορκωτός, είναι απ’ τους καλύτερους Δήμους έστω κι αν είναι ένας μεσαίος Δήμος. Θα πω λοιπόν τώρα λοιπόν, ότι όταν έχουμε μία επιφύλαξη στο πώς θα χρειαστεί να βοηθήσουμε τους πολίτες δεν θα βάλουμε για τον τουρισμό πολλά χρήματα. Εάν ξεπεράσουμε την υγειονομική κρίση, που πολύ σωστά είπε η κ. Πούλου, ως γιατρός εγώ έχω μεγάλη επιφύλαξη αν θα την περάσουμε το ’21. Μπορεί τα πρώτα στάδια καλυτέρευσης να τα δούμε το ’22. Άρα λοιπόν θα πρέπει να κάνουμε ένα χρόνο με πάρα πολύ μεγάλη επιφύλαξη το τι θα ψηφίσουμε. Τη διάθεση της δημοτικής αρχής την είδατε, πέρυσι τα Χριστούγεννα, είμαστε υπέρ της εξωστρέφειας, θέλουμε κόσμο στη Λιβαδειά, θέλουμε να τονώσουμε τις επιχειρήσεις, δεν είμαστε φοροεισπράκτορες, όπως κατηγορηθήκαμε, δεν ανεβάσαμε πουθενά τα τέλη, .. Λοιπόν, ήθελα να πω, δεν πιέσαμε κανέναν να ‘ρθει να πληρώσει, δεν βάλαμε το μαχαίρι στο λαιμό, οι συμφωνίες είναι συμφωνίες, δεν αυξήσαμε καθόλου τα τέλη, βρήκαμε και μια κατηγορία που μπορούσαμε να τα μειώσουμε και το κάναμε και ας κάνουμε κι άλλες ασκήσεις να φτάσουμε κι εμείς, μακάρι, όπως η προηγούμενη δημοτική αρχή πέτυχε μια χρονιά τη μείωση των τελών, να καταφέρουμε να μειώσουμε κι εμείς τα τέλη χωρίς να χαλάσουμε την παροχή υπηρεσιών. Γιατί θεωρητικά είναι όλα πάρα πολύ εύκολα, να λέμε θέλω, θέλω, θέλω αλλά πρέπει να γίνεται κιόλας. Είναι σαν μια οικογένεια που μπορεί εγώ να έχω πάρα πολλές απαιτήσεις αλλά η μισθοδοσία μου να μη φτάνει για όλα αυτά. Θα προχωρήσω λοιπόν και θα πω ότι, κ. Καραμάνη το δέχομαι, ναι, είναι προϋπολογισμένα κάποια χρήματα για συνεργάτες μου τους οποίους τους δικαιούμαι κι εγώ, χρειάζομαι τη βοήθεια για να το κάνω όλο αυτό, αλλά ωστόσο θέλω να σας πω ότι έναν συνεργάτη πήρα απ’ αρχής της θητείας μου, τον δεύτερο τον πήρα πριν δυο μήνες και τον τρίτο, γιατί μόνο τρεις συνεργάτες έχω, την πήρα πριν 15 ημέρες, δηλαδή δεν έχει πληρωθεί ακόμα ούτε ένα μηνιάτικο. Καταλαβαίνω την παρατήρησή σας, βέβαια καταλαβαίνετε ότι κι εγώ 15 μήνες τώρα επί της ουσίας δουλεύω χωρίς συνεργάτες, έναν συνεργάτη είχα και τώρα τους αύξησα γιατί χρειάζομαι λίγο τη βοήθειά τους. Κυρία Πούλου, ξέρετε πολύ καλά, γιατί διοικήσατε, αναφέρομαι σε σας τώρα αλλά μιλάω σε όλη την προηγούμενη διοικητική αρχή. Πραγματικά αυτό είναι ένα εργαλείο πρόβλεψης, μακάρι να είχαμε τη δυνατότητα να προβλέψουμε τα πάντα, να μη χρειαστεί να διαφοροποιήσουμε τίποτα και να μην αναμορφώνουμε καθ’ όλη την πορεία τον προϋπολογισμό. Θέλω να σας πω επειδή συζητάμε πάρα πολύ για τις κοινωνικές δομές, ότι στατιστικά το κοινωνικό παντοπωλείο το 2018 έκανε πληρωμές 35.000 ευρώ. Το 2019 έκανε πληρωμές 38.273, το ’20 που είχαμε βάλει 40.000 μέχρι σήμερα έχουμε πληρώσει 22.000 ευρώ. Άρα καταλαβαίνετε ότι το 45.000 που βάζουμε φέτος, που δεν σας κρύβω ξεκινήσαμε με 20.000 και ήρθε αυτή η δεύτερη έκτακτη επιχορήγηση των 170.000 και βάλαμε άλλες 25.000 και πάντα είμαστε εδώ αν θα χρειαστεί να αναμορφώσουμε το ποσό, να μην το χρειαστεί ο κόσμος μας, αλλά αν το χρειαστεί θα φτάσουμε και τις 145.000 ευρώ. Απλά θέλω να σας πω ότι ναι μεν μπορεί να φαντάζει ένα μεγάλο νούμερο στον προϋπολογισμό ότι ο Δήμαρχος έχει μια κοινωνική πολιτική αλλά ωστόσο η άσκηση της κάθε χρονιάς δείχνει ότι δεν ξεπερνάμε το ποσό των 40.000 ευρώ. Αυτά δείχνουν τουλάχιστον τα στατιστικά έως σήμερα. Θα ‘θελα να σας πω και για την Επιτροπή Διαβούλευσης μιας και το θέσατε ότι, είχα πει και στο Δημοτικό Συμβούλιο ότι, είμαι υπέρ αυτού του οργάνου. Ωστόσο κάναμε πέρυσι τρεις προσκλήσεις ενδιαφέροντος και δεν υπήρξε ενδιαφέρον από φορείς κι από πολίτες να συμμετέχουν. Τώρα για την προηγούμενη θητεία δεν θέλω να σχολιάσω αυτό που είπατε ότι είχατε εσείς ψηφίσει να μην έχετε Επιτροπή Διαβούλευσης, το ξέρετε καλύτερα, το λέω έτσι για τα πρακτικά. Το μόνο που μπορώ να σας πω σε μια ερώτηση που κάνατε στην οποία μπορώ να δώσω σε όλους ένα ολοκληρωμένο ενημερωτικό σημείωμα περί των χορηγιών. Σίγουρα γνωρίζω ότι είχαμε μια αύξηση του ποσού φέτος περί των 20.000 ευρώ με ένα πρόγραμμα του Νιάρχου και με το «Μπορούμε», Άρα λοιπόν δουλεύει και το σύστημα των χορηγιών. Σίγουρα είναι λίγο μειωμένο φέτος γιατί οι επαγγελματίες που κάναν χορηγίες περνάνε κι αυτοί έτσι μια δεινή κατάσταση με την πανδημία. Και είχατε ρωτήσει και για τις επενδύσεις, να σας πω απλά ότι έως σήμερα, έως τις 14/10 έχουν πληρωθεί 2.340.000 με τιμολογημένα 2.400.000, άρα πάει πολύ καλά και στις επενδύσεις, έχει μεγάλη αύξηση σε σχέση με πέρυσι και το πρόπερσι. Αυτά λοιπόν ήθελα να σας πω εν τάχει λίγο μ’ αυτά που ρωτήσατε, έτσι απλά για να καλυφθούνε. Αυτό που σας λέω κι αυτό που ξέρει κι ο κ. Καλλιαντάσης, αυτή είναι η οδηγία μου, είναι να είμαστε φειδωλοί, να είμαστε επιφυλακτικοί. Ο Δήμος μας αν και γίνονται όλες αυτές οι μειώσεις, αν και όλα αυτά προσπαθούμε να τα ισοσκελίσουμε και εκεί θα παραμείνουμε, να κρατηθούμε ζωντανοί, γιατί η κατάρρευση της οικονομίας μέσω της κατάρρευσης της υγείας και λίγο η κατάρρευση της κοινωνίας έχει και μια αντανάκλαση στο Δήμο. Θα μπορούσαμε σήμερα λοιπόν να φανούμε μια δημοτική αρχή που βάζει 100.000 στα κοινωνικά, 500.000 στον πολιτισμό, 200.000 εκεί… αλλά δεν έχει κανένα νόημα. Καταρχήν μπαίνουμε σε μια χρονιά που, εγώ θα ευχηθώ και καλές γιορτές και με υγεία στα σπίτια όλων και καλά Χριστούγεννα, αλλά δυστυχώς δεν θα κάνουν Χριστούγεννα φέτος οι Έλληνες και όλη η παγκόσμια κοινότητα. Πιθανόν να μην κάνει και Πάσχα, πιθανόν να μην κάνει καλοκαίρι, πιθανόν να μην κάνει ούτε του χρόνου τα Χριστούγεννα, πιθανόν να μην είμαστε όλοι μαζί. Στην υποχρεωτική αναμόρφωση θα προστεθεί κι άλλο ένα 170.000 ευρώ που ανά πάσα στιγμή το βάζουμε στα κοινωνικά. Τελειώσαμε με τον κορωνοϊό; Τα βάζουμε στον πολιτισμό. Κάναμε μια μελέτη που ήθελε ο κ. Καραμάνης για τη Χαιρώνεια; Τα βάλαμε εκεί. Αυτό το λόγο έχει η αναμόρφωση. Έχουμε λοιπόν τα χρήματα, που αν χρειαστεί το κοινωνικό μας παντοπωλείο 100.000 τα έχουμε. Αυτά τα χρήματα που σας είπα τα 170.000 είναι από τοκοχρεολύσια μετά από μια απόφαση που μας ήρθε απ’ το υπουργείο ότι δεν θα πληρωθούν και φέτος και μας πάνε στο ’22 κι έχει μια μείωση περί των 170.000 ευρώ. Άρα εξοικονομούμε κι από κει άλλες 170.000. Είχαμε φέτος στα οικονομικά μας ένα μεγάλο μπάλωμα, ένα μεγάλο άνοιγμα που λέγεται εμποροπανήγυρη μείον 240 χιλιάδες, είναι το παζάρι μας. Αν καταφέρουμε να πάρουμε και το ποσό των ΑΠΕ να ξέρετε ότι η χασούρα για το 2020 θα είναι περί των 70.000 ευρώ. Είμαι πάρα πολύ ευχαριστημένος γι’ αυτό. Περίμενα απ’ την αρχή της χρονιάς μπαίνοντας σ’ αυτή την καραντίνα ότι μπορεί να κατέρρεε ο Δήμος και βέβαια θα είχα πάρα πολύ μεγάλη ευθύνη. Αλλά σας λέω ότι θα είμαι φειδωλός σε κάθε κίνηση, δεν κάνω προσωπική πολιτική, δεν κάνω πολιτική ψηφαλακίων, είμαι όσο αυστηρός χρειάζεται, μειωμένες δαπάνες, προσπαθούμε να κάνουμε συνεχώς πραγματάκια, πραγματικά δουλεύουν οι υπηρεσίες, κ. Καραμάνη, κάνουν μελέτες, βρήκαμε ένα σχεδιασμό από την προηγούμενη δημοτική αρχή και τον υλοποιούμε, τρέχουν πανικόβλητοι οι συνεργάτες, τα στελέχη των υπηρεσιών. Είμαι πάρα πολύ ευχαριστημένος, ανεξάρτητα αν καμιά φορά χρειάζεται να φωνάζω, δουλεύουν πάρα πολύ. Θα μείνω λοιπόν σ’ αυτά, θα κινηθώ με τα γεγονότα, εδώ είμαστε να συζητάμε, ανοιχτός είμαι σε όλα. Αν χρειαστεί και όταν περάσουμε την κρίση του ιού, να ρίξουμε και στον τουρισμό, να ρίξουμε και στα κοινωνικά, να ρίξουμε και στα πολιτιστικά, τα παιδιά μας είναι, εμείς εκπαιδευόμαστε, τα παιδιά μας εκπαιδεύονται, αλλά αυτή τη στιγμή αυτό που χρειαζόταν να κάνουμε ήταν να βάλουμε έτσι τα ισοζύγιά μας για να πει και το Παρατηρητήριο ότι ναι, είστε ισοσκελισμένοι, πατάτε στους νόμους, προχωρήστε το, γιατί υπάρχει και μια αντίθετη κατεύθυνση. Που λέει ότι δεν τα πας καλά, δεν ισοσκελίζεις, είσαι μείον, έχεις έναν υποχρεωτικό έλεγχο από το υπουργείο, υπάρχουν κι άλλες εκδοχές που ναι μεν φιλολαϊκά θα κινηθεί ο Δήμαρχος και οι πολίτες θα λένε «πάρα πολύ ωραία, ο κύριος Ταγκαλέγκας ο Δήμαρχος έχει βάλει φέτος 300.000 ευρώ στα κοινωνικά», ωστόσο δεν θα δαπανάμε. Σας είπα το στατιστικό μας ακριβώς ότι τα τελευταία τρία χρόνια δεν ξεπεράσαμε το 40.000 ευρώ. Εάν το ξεπεράσουμε, η ευχή μου είναι να μην το ξεπεράσουμε όχι γιατί στεναχωριέμαι για τα οικονομικά του Δήμου, γιατί θα ‘θελα να ‘χουν ευμάρεια οι πολίτες μας και να μην χρειάζεται να πηγαίνουν στις κοινωνικές μας δομές για συσσίτια ή για παντοπωλεία ή για φαρμακεία. Μακάρι να είχαν όλοι εργασία και να μην χρειαζόταν να συνδράμουμε καθόλου κι όλα αυτά να τα κάναμε παιδικές χαρές και μπασκέτες. Άρα λοιπόν, αυτή τη στιγμή, θα κάνουμε την έναρξη με τα 45.000 ευρώ κι εδώ είμαστε. Πέρυσι είδατε ότι δεν κάναμε Πάσχα, δεν κάναμε Τροφώνια, κάναμε αναμορφώσεις, τα βάλαμε αλλού. Έχουμε λοιπόν την προοπτική ανά πάσα στιγμή να τοποθετούμε χρήματα σε όλα αυτά που σκέφτεστε. Το να τα κάναμε εξαρχής δεν λέει τίποτα, δεν θα ισοσκελίζαμε άλλα πράγματα. Πρέπει να έχουμε ανοιχτές όλες τις προοπτικές για το Δήμο. Δεν είναι μόνο η κοινωνική πολιτική. Ωστόσο το μόνο που με ενόχλησε από τη συζήτηση, γιατί τα δέχομαι όλα, δεν είμαι κυβερνητικός εκπρόσωπος όμως είμαι άνθρωπος που είμαι νομοταγής, ο Δήμος πρέπει να δουλεύει μες στους κανόνες και τους νόμους, δεν γίνεται αλλιώς, θα καταρρεύσει, κι όταν καταρρεύσει πάλι εγώ θα έχω την ευθύνη και η δημοτική αρχή και όλοι πάλι θα λέτε ότι ο Δήμαρχος δεν έκανε καλά και καταρρεύσαμε. Άρα θα κινούμαστε στους νόμους. Αυτό που μ’ ενόχλησε πάρα πολύ και θα ‘θελα λίγο να το ξανασκεφτούμε είναι αυτό που ειπώθηκε ότι η δημοτική αρχή και ο Δήμος δεν είναι φοροεισπράκτορας. Εάν ήταν φοροεισπράκτορας είτε αυτή η δημοτική αρχή, εγώ θα πω και η προηγούμενη από τα οικονομικά που βλέπω, δεν θα είχαμε τόσα ανοίγματα στο Δήμο, δεν θα είχαμε προηγούμενες οφειλές οικονομικές. Έχουμε όμως που σημαίνει ότι υπάρχει μια ανοχή, υπάρχει μια κατανόηση, ωστόσο αυτό δεν σημαίνει ότι θα γίνει συνήθεια του καθενός και απλά θα είναι κακοπληρωτής ή δεν θα πληρώνει καθόλου. Γιατί η ζωή μας έδειξε ότι εν τέλει οι μικροί πάντα πληρώνουν, με τους μεγάλους είναι τα προβλήματα ή με αυτούς που δήθεν έχουν προβλήματα αλλά εν τέλει δεν έχουν. Λοιπόν θα κλείσω, ξανά να πω γιατί θέλω να το ακούσετε για τρίτη φορά, ο προϋπολογισμός φέτος είναι προϋπολογισμός επιφυλακής και επαγρύπνησης, είδατε ότι υπάρχουν σε κωδικούς, προφανώς δεν τα ‘χετε μελετήσει, χρήματα που ανά πάσα στιγμή κινούνται είτε για τα κοινωνικά, είτε η αύξηση των τετραγωνικών που σκέφτονται και οι κυβερνητικοί ότι θα πάρουν οι Δήμοι και γι’ αυτό κάναν φέτος αυτές τις περικοπές. Εγώ θα σας πω την αλήθεια, θα προτιμούσα να ‘βλεπα αυξήσεις στον προϋπολογισμό χάριν της υγείας κι ας αφήνανε εμάς λίγο παραπίσω, θα το καταφέρουμε, θα το παλέψουμε όπως και να ‘χει. Είναι πολύ πιο σημαντικό αυτή τη στιγμή το κονδύλι της υγείας παρά αυξήσεις και ανταποδοτικά στους Δήμους. Θα τα βγάλουμε και φέτος πέρα, θα το παλέψουμε πάρα πολύ. Εγώ θα σας ευχηθώ σ’ όλους να ‘στε καλά με υγεία και δύναμη και αν, πρώτα ο Θεός, ξεπεράσουμε και είμαστε υγιείς όλοι, θα στρώσει και η οικονομία. Θέλω να ξέρετε ότι η διάθεσή μου είναι κοντά στον πολίτη, είμαι κοντά στο λαό, το ‘χω δείξει και προσωπικά όλα μου τα χρόνια και μέσα απ’ τη δουλειά μου και απ’ την κοινωνική μου διάθεση. Άρα σας λέω ανεπιφύλακτα και σας υπόσχομαι ότι εδώ είμαστε να συζητάμε στην Οικονομική Επιτροπή και στα Δημοτικά Συμβούλια και να αναμορφώνουμε ανά πάσα στιγμή με τις ανάγκες μας.. Αυτά ήθελα να πω και να κλείσω. Σας ευχαριστώ πάρα πολύ και για τη στήριξη που κάνετε, καταλαβαίνω και τους λόγους που δεν ψηφίζει η «Λαϊκή Συσπείρωση» ωστόσο εκτιμώ τη βοήθεια και τις απόψεις της πάντα σε κάθε ενέργεια είτε λέγεται Οικονομική Επιτροπή είτε λέγεται Δημοτικό Συμβούλιο. Δεν ξέρω αν πρέπει να ευχηθώ κάποια στιγμή να ‘ρθείτε στη δημοτική αρχή για να δούμε αν όλα αυτά θα μπορέσουν να καλιμπραριστούν για να δουλέψει ένας Δήμος, είναι πολύ σημαντικό, γιατί πάντα καμιά φορά στην αντιπολίτευση ή στο θεωρητικό σκέλος λέμε πολλά πράγματα, με διάθεση και ευχέρεια .

Στο σημείο αυτό παρενέβη ο Π.Ο.Υ κ. Καλλιαντάσης ο οποίος είπε ότι σύμφωνα με το άρθρο 12 του Ν. 4623/2019 ***1****α. το πρώτο εδάφιο της παραγράφου 8 του άρθρου 77 του ν. 4172/2013 (Α΄ 167) αντικαθίσταται ως εξής:*

*«8. Η συζήτηση και η ψήφιση του προϋπολογισμού διεξάγεται επί της εισήγησης της οικονομικής επιτροπής και επί των εναλλακτικών προτάσεων των παρατάξεων που τυχόν υποβλήθηκαν. Έγκυρες θεωρούνται οι ψήφοι υπέρ συγκεκριμένης πρότασης, είτε υπέρ της κατατεθείσας από την οικονομική επιτροπή είτε υπέρ εναλλακτικών προτάσεων, που κατατίθενται σύμφωνα με την παράγραφο 9.»*

*β. Η παράγραφος 9 του άρθρου 77 του ν. 4172/2013 (Α΄ 167) αντικαθίσταται ως εξής:*

*«9. Εναλλακτικές προτάσεις προϋπολογισμού κατατίθενται είτε στην οικονομική επιτροπή κατά το στάδιο σύνταξης του σχεδίου του προϋπολογισμού, είτε στο δημοτικό συμβούλιο κατά την πρώτη συζήτηση και ψήφιση του προϋπολογισμού. Οι εναλλακτικές προτάσεις συντάσσονται από τις προτείνουσες παρατάξεις ή τους προτείνοντες συμβούλους, συνοδεύονται από αιτιολογική έκθεση και εισήγηση της οικονομικής υπηρεσίας του δήμου, συζητούνται διακριτά και τίθενται σε ψηφοφορία κατά την ίδια συνεδρίαση που συζητείται το σχέδιο που έχει υποβληθεί από την οικονομική επιτροπή. Σε περίπτωση που τροποποιούν κωδικούς αριθμούς εσόδων και δαπανών, θα πρέπει να διασφαλίζεται πάντοτε η ισοσκέλιση τουλάχιστον του προϋπολογισμού, σύμφωνα με τα οριζόμενα στην παράγραφο 2 του παρόντος άρθρου. Κατά τη σύνταξη των προτάσεων από τις ενδιαφερόμενες παρατάξεις, οι αρμόδιες υπηρεσίες του δήμου παρέχουν κάθε σχετικό στοιχείο. Η πρόταση που συγκεντρώνει την απόλυτη πλειοψηφία των παρόντων μελών του δημοτικού συμβουλίου συνιστά τον εγκεκριμένο προϋπολογισμό. Αν καμία πρόταση δεν συγκεντρώνει την απόλυτη πλειοψηφία των παρόντων μελών του δημοτικού συμβουλίου, τότε η ψηφοφορία επαναλαμβάνεται μεταξύ των δύο πρώτων σε ψήφους προτάσεων και θεωρείται εγκεκριμένη η πρόταση που λαμβάνει τις περισσότερες ψήφους επί των παρόντων».*

*Επίσης σύμφωνα με την εγκύκλιο 108/2019 του ΥΠ.ΕΣ. Παρ. ΙΙΙ .Στην περίπτωση που δεν υποβληθεί καμία εναλλακτική πρόταση προς ψήφιση από το δημοτικό συμβούλιο, η πρόταση της Οικονομικής Επιτροπής θα τεθεί σε ψηφοφορία, η οποία θα διεξαχθεί κατά τα οριζόμενα στην παρ. 8 του αρ. 77 του ν. 4172/2013, σύμφωνα με την οποία έγκυρες θεωρούνται οι ψήφοι υττέρ της κατατεθείσας από την οικονομική επιτροπή πρότασης (απουσών εναλλακτικών όμοιων), ενώ λευκές ψήφοι δεν λαμβάνονται υπόψη για τον υπολογισμό της πλειοψηφίας.*

Στη συνέχεια ενημέρωσε το Σώμα ότι δεν κατατέθηκε καμία εναλλακτική πρόταση ούτε στην Οικονομική Επιτροπή κατά το στάδιο σύνταξης του προϋπολογισμού ούτε στο δημοτικό συμβούλιο όπως ρητά αναφέρεται στο παραπάνω άρθρο 12 του Ν. 4623/2019 και κατά συνέπεια η ψηφοφορία θα πρέπει να διεξαχθεί επί της προτάσεως της Οικονομικής Επιτροπής προς το Δημοτικό Συμβούλιο η οποία αποτυπώνεται στην υπ αριθμ 325/2020 **(ΑΔΑ ΩΤ8ΘΩΛΗ-Ζ3Ξ)**  **Απόφασή της.**

- Ακολούθως ο Πρόεδρος κάλεσε τους δημοτικούς συμβούλους να ψηφίσουν την έγκριση του προϋπολογισμού και του Ολοκληρωμένου Πλαισίου Δράσης (ΟΠΔ) οικονομικού έτους 2020 , έτσι όπως αυτά καταρτίστηκαν και αποτυπώνονται στην υπ αριθμ 325/2020 Απόφαση της Οικονομικής Επιτροπής (ΑΔΑ:ΩΤ8ΘΩΛΗ-Ζ3Ξ).

Υπέρ ψήφισαν οι δημοτικοί σύμβουλοι κ.κ 1)Καλογρηάς Αθανάσιος, 2) Δήμου Ιωάννης, 3)Τσεσμετζής Εμμανουήλ, 4). Σαγιάννης Μιχαήλ, 5) Σάκκος Μάριος,6) Γιαννακόπουλος Βρασίδας , 7) Αποστόλου Ιωάννης, 8) Καράβα Χρυσοβαλάντου, 9) Νταντούμη Ιωάννα, 10) Μερτζάνης Κων/νος 11) Μητάς Αλέξανδρος,12)Πούλου Γιώτα 13) Τόλιας Δημήτριος 13) Φορτώσης Αθανάσιος 14) Τζουβάρας Νικόλαος 15) Καραλής Χρήστος 16) Καπλάνης Κων/νος 17) Καραμάνης Δημήτριος 18) Τουμαράς Βασίλειος και 19)Κατής Χαράλαμπος

Συνεπώς σύμφωνα με τις διατάξεις στο άρθρο 12 του Ν. 4623/2019 και της παρ. ΙΙΙ της 108/2019 Εγκυκλίου του ΥΠΕΣ έγκυρες θεωρούνται μόνο οι υπέρ της παραπάνω πρότασης ψήφοι.

Ο επικεφαλής της παράταξης “ΛΑΙΚΗ ΣΥΣΠΕΙΡΩΣΗ” δημοτικός σύμβουλος κ. Κοτσικώνας λαμβάνοντας το λόγο είπε ότι ακόμη και αν από τις διατάξεις του νόμου δεν θεωρούνται έγκυρες οι ψήφοι “ΚΑΤΑ” των συμβούλων της παράταξής του εμμένουν στην καταψήφιση του προϋπολογισμού.

Το Δημοτικό Συμβούλιο μετά από τη διενεργηθείσα ψηφοφορία και αφού έλαβε υπόψη του :

- Το άρθρο 77 του ν. 4172/2013 όπως τροποποιήθηκε από τις διατάξεις του άρθρου 12 του Ν.4623/2019

- την παρ.ΙΙΙ της εγκ.108/2019 στην οποία αναφέρονται: Στην περίπτωση που δεν υποβληθεί καμία εναλλακτική πρόταση προς ψήφιση από το δημοτικό συμβούλιο, η πρόταση της Οικονομικής Επιτροπής θα τεθεί σε ψηφοφορία, η οποία θα διεξαχθεί κατά τα οριζόμενα στην παρ. 8 του αρ. 77 του ν. 4172/2013, σύμφωνα με την οποία έγκυρες θεωρούνται οι ψήφοι υττέρ της κατατεθείσας από την οικονομική επιτροπή πρότασης (απουσών εναλλακτικών όμοιων), ενώ λευκές ψήφοι δεν λαμβάνονται υπόψη για τον υπολογισμό της πλειοψηφίας.

- τις διατάξεις του άρθρου 4 του Ν. 4111/2013

- το άρθρο 266 του Ν.3852/2010 όπως ισχύει

- Το γεγονός ότι το Δημοτικό Συμβούλιο δεν έχει μεταβιβάσει επιπλέον αρμοδιότητες στις δημοτικές και τοπικές κοινότητες και συνεπώς δεν απαιτείται απόφαση των συμβουλίων των κοινοτήτων για τον προϋπολογισμό των αρμοδιοτήτων που τους έχουν μεταβιβασθεί

- Την 197/2020 (ΑΔΑ:6Ε2ΤΩΛΗ-5ΚΚ*)* Απόφαση του Δημοτικού Συμβουλίου “Περί έγκρισης του Τεχνικού Προγράμματος για το έτος 2021” .

-Την 248/6-10-2020 (ΑΔΑ ΨΗ5ΤΩΛΗ-ΦΝ6)  απόφαση της Οικονομικής Επιτροπής με την οποία κατάρτισε το σχέδιο του προϋπολογισμού Δήμου Λεβαδέων για το Οικονομικό Ετος 2021, το οποίο ενσωματώθηκε στην ηλεκτρονική βάση δεδομένων που τηρείται στο Υπουργείο Εσωτερικών & Δ.Α. την «ημ/νια» 7/10/2020.

-Την με αρ. Πρωτ. 863/4-12-2020 γνώμη του Παρατηρητηρίου Οικονομικής Αυτοτέλειας των Ο.Τ.Α **και οι οδηγίες του Υπουργείου Εσωτερικών**, που ακολούθησαν την ανάρτηση του προϋπολογισμού στη βάση δεδομένων του ΥΠΕΣ

- Την απόφαση 325/2020 **(ΑΔΑ ΩΤ8ΘΩΛΗ-Ζ3Ξ)**  απόφαση της Οικονομικής Επιτροπής με την οποία κατάρτισε το σχέδιο του προϋπολογισμού και Ολοκληρωμένου Πλαισίου Δράσης (Ο.Π.Δ) για το Οικονομικό Έτος 2021

- την  **Κ.Υ.Α.46735/2020** «Παροχή οδηγιών για την κατάρτιση του προϋπολογισμού των δήμων, οικονομικού έτους 2021»

- την υπ αριθμ.  **34574/05-07-2018 ( ΦΕΚ 2942 και 3635 B΄)** κοινή απόφαση των Υπουργών Εσωτερικών και Οικονομικών «Καθορισμός στοχοθεσίας οικονομικών αποτελεσμάτων και διαδικασίας παρακολούθησης των προϋπολογισμών των ΟΤΑ και των νομικών προσώπων της Τοπικής Αυτοδιοίκησης από το Παρατηρητήριο Οικονομικής Αυτοτέλειας των ΟΤΑ.-Θέματα Λειτουργίας του Παρατηρητηρίου Οικονομικής Αυτοτέλειας των ΟΤΑ»

**ΑΠΟΦΑΣΙΖΕΙ ΟΜΟΦΩΝΑ**

**Εγκρίνει** τον προϋπολογισμό των εσόδων και εξόδων του Δήμου Λεβαδέων και του Ολοκληρωμένου Πλαισίου Δράσης (Ο.Π.Δ.) για το οικονομικό έτος 2021, έτσι όπως καταρτίσθηκαν και προτάθηκαν από την Οικονομική Επιτροπή με την υπ αριθμ 325/2020 **(ΑΔΑ ΩΤ8ΘΩΛΗ-Ζ3Ξ) Απόφασή της,** και **αποτελούν αναπόσπαστο μέρος της παρούσας απόφασης που περιλαμβάνει έσοδα και έξοδα συνολικού ποσού (27.139.091,71€), συμπεριλαμβανομένου τόσο του χρηματικού υπολοίπου (4.030.047,28 ευρώ) όσο και του αποθεματικού (221.944.75 ευρώ), όπως συνοπτικά εμφανίζονται στους κατωτέρω πίνακες :**

**Πίνακας 1. Εσοδα Προυπολογισμού 2021**

|  |  |  |  |  |  |  |
| --- | --- | --- | --- | --- | --- | --- |
| **Κ.Α.** | **Περιγραφή** | **Διαμορφωθέντα 31/10/2020** | **Βεβαιωθέντα 31/10/2020** | **Εισπραχθέντα 31/10/2020** | **Εκτίμηση εισπράξεων 31/12/2020** | **Σχέδιο Προυπ/σμού 2021** |
| 0 | Τακτικά Εσοδα | 6.869.337,60 | 5.641.015,95 | 4.889.988,95 | 6.661.347,29 | 6.844.254,32 |
| 1 | Εκτακτα Εσοδα | 5.935.656,09 | 2.244.925,29 | 2.244.647,55 | 4.582.438,69 | 6.808.127,89 |
| 2 | Εσοδα Π.Ο.Ε. | 550.350,00 | 760.320,61 | 581.543,79 | 605.793,16 | 618.190,00 |
| 31 | Δάνεια | 483.800,00 | 205.475,28 | 205.475,28 | 483.800,00 | 200.000,00 |
| 32 | Εισπρακτέα Υπόλοιπα | 5.195.045,14 | 5.195.045,14 | 1.107.265,25 | 1.192.261,00 | 5.172.022,22 |
| 4 | Εισπράξεις υπέρ τρίτων | 3.688.850,45 | 2.805.502,03 | 2.651.830,53 | 3.466.907,00 | 3.466.450,00 |
| 5 | Χρημ. Υπόλοιπο | 4.607.078,26 | 4.607.078,26 | 4.607.078,26 | 4.607.078,26 | 4.030.047,28 |
|  | **Σύνολα** | **27.330.117,54** | **21.459.362,56** | **16.287.829,61** | **21.599.625,40** | **27.139.091,71** |

**Πίνακας 2. Εξοδα Προυπολογισμού 2021**

|  |  |  |  |  |  |  |
| --- | --- | --- | --- | --- | --- | --- |
| **Κ.Α.** | **Τίτλος εξόδων** | **Διαμορφωθέντα 31/10/2020** | **Τιμολογηθέντα 31/10/2020** | **Πληρωμές 31/10/2020** | **Εκτίμηση Πληρωμών 31/12/2020** | **Σχέδιο Προυπ/σμού 2021** |
| 6. | Εξοδα χρήσης | 10.760.129,69 | 7.546.393,74 | 7.273.048,35 | 9.756.301,75 | 10.566.887,18 |
| 7. | Επενδύσεις | 8.762.764,21 | 1.921.210,68 | 1.700.474,21 | 4.266.191,98 | 9.168.558,75 |
| 81 | Πληρωμές ΠΟΕ | 827.683,48 | 741.673,35 | 739.224,39 | 736.721,46 | 376.966,65 |
| 82 | Αποδόσεις υπέρ Δημοσίου και τρίτων | 2.968.300,58 | 2.337.704,94 | 2.319.704,94 | 2.807.860,00 | 2.870.648,04 |
| 85 | Προβλέψεις μη είσπραξης | 3.821.919,00 | 0,00 | 0,00 | 0,00 | 3.934.086,34 |
| 9. | Αποθεματικό | 189.320,58 | 0,00 | 0,00 | 0,00 | 221.944,75 |
|  | **Σύνολα** | **27.330.117,54** | **12.546.982,71** | **12.032.451,89** | **17.567.075,19** | **27.139.091,71** |

**Πίνακας Στοχοθεσίας 2021 (ανά τρίμηνο)**

|  |  |  |  |  |  |  |
| --- | --- | --- | --- | --- | --- | --- |
| **Γραμ** | **ΣΤΟΧΟΘΕΣΙΑ ΕΣΟΔΩΝ** | **Τρέχουσα Στοχοθεσία** | **3μηνο** | **6μηνο** | **9μηνο** | **12μηνο** |
| **1** | Επιχορηγήσεις από τακτικό προυπολογισμό | 5.770.067 | 1.325.708 | 2.970.708 | 4.320.108 | 5.770.067 |
| 2 | Επιχορηγήσεις από ΠΔΕ και από προγράμματα Ε.Ε. | 5.630.267 | 212.000 | 1.102.000 | 2.771.800 | 5.630.267 |
| 3α | Ιδια Εσοδα | 2.630.909 | 53.000 | 325.000 | 1.058.000 | 2.630.909 |
| 3β | Ιδια Εσοδα που βεβαιώνονται και εισπράττονται για πρώτη φορά | 618.190 | 66.500 | 383.000 | 553.500 | 618.190 |
| 4 | Εσοδα που προβλέπεται να εισπραχθούν από απαιτήσεις Π.Ο.Ε. | 1.237.936 | 671.000 | 1.001.000 | 1.111.000 | 1.237.936 |
| 5 | Λοιπά Εσοδα | 3.286.250 | 520.050 | 1.220.750 | 1.995.750 | 3.286.250 |
| **Α.1** | **ΣΥΝΟΛΟ ΕΣΟΔΩΝ ΓΡΑΜΜΕΣ 1-5** | **19.173.620** | **2.848.258** | **7.002.458** | **11.810.158** | **19.173.619** |
| **6** | Διαθέσιμα | **4.027.927** |  |  |  |  |
| **7** | Χρηματικό Υπόλοιπο | 4.030.047 |  |  |  |  |
| **Α.2** | **ΣΥΝΟΛΟ ΕΣΟΔΩΝ ΚΑΙ ΔΙΑΘΕΣΙΜΩΝ (Σύνολο Γραμμών 1-6)** | **23.201.547** |  |  |  |  |

Επισυνάπτεται ο προυπολογισμός εσόδων – εξόδων και το Ο.Π.Δ. του οικονομικού έτους 2021 και αποτελούν αναπόσπαστο μέρος της παρούσας

Οι ψήφοι των κ.κ. Κοτσικώνα , Μπράλιου και Τσιφή δεν θεωρούνται έγκυρες σύμφωνα με το άρθρο 12 του Ν.4623/2019 και την υπ αριθ. 108/2019 εγκύκλιο του ΥΠΕΣ , επειδή δεν έχει κατατεθεί εναλλακτική πρόταση.

Το Δ.Σ. εξουσιοδοτεί τον Δήμαρχο να υποβάλλει στον Συντονιστή της Αποκεντρωμένης Διοίκησης Θεσσαλίας – Στερεάς Ελλάδας επικυρωμένο αντίγραφο της απόφασης αυτής.

**Η απόφαση πήρε τον αριθμό 204**

**Ο Πρόεδρος του Δ.Σ.**

**Μητάς Αλέξανδρος**

**ΤΑ ΜΕΛΗ**

|  |  |  |
| --- | --- | --- |
|  |  |  |
| 1 | Καλογρηάς Αθανάσιος | ΠΙΣΤΟ ΑΠΟΣΠΑΣΜΑ |
| 2 | Τσεσμετζής Εμμανουήλ | Λιβαδειά αυθημερόν |
| 3 | Δήμου Ιωάννης | Ο Δήμαρχος Λεβαδέων |
| 4 | Αποστόλου Ιωάννης |  |
| 5 | Σάκκος Μάριος |  |
| 6 | Νταντούμη Ιωάννα | ΙΩΑΝΝΗΣ .Δ. ΤΑΓΚΑΛΕΓΚΑΣ |
| 7 | Καράβα Χρυσοβαλάντου Βασιλική (Βάλια) |  |
| 8 | Μερτζάνης Κων/νος |  |
| 9 | Γιαννακόπουλος Βρασίδας |  |
| 10 | Σαγιάννης Μιχαήλ |  |
| 11 | Πούλου Γιώτα |  |
| 12 | Καπλάνης Κων/νος |  |
| 13 | Τόλιας Δημήτριος |  |
| 14 | Τζουβάρας Νικόλαος |  |
| 15 | Καράλης Χρήστος |  |
| 16 | Φορτώσης Αθανάσιος |  |
| 17 | Κοτσικώνας Επαμεινώνδας |  |
| 18 | Μπράλιος Νικόλαος |  |
| 19 | Τσιφής Δημήτριος |  |
| 20 | Καραμάνης Δημήτριος |  |
| 21 | Τουμαράς Βασίλειος |  |
| 22 | Κατής Χαράλαμπος |  |